UCAPAN PENUH PM MENGENAI LANGKAH TAMBAHAN BAGI PAKEJ RANGSANGAN EKONOMI PRIHATIN RAKYAT (PRIHATIN)

Berikut adalah ucapan penuh Perdana Menteri, Tan Sri Muhyiddin Yassin mengenai Langkah Tambahan bagi Pakej Rangsangan Ekonomi Prihatin Rakyat (PRIHATIN)

TEKS UCAPAN

YAB TAN SRI DATO’ HAJI MUHYIDDIN BIN HAJI MOHD YASSIN PERDANA MENTERI MALAYSIA

Bismillahirrahmanirrahim.

Assalamualaikum WarahmatullahI Wabarakatuh dan Salam Sejahtera, Saudara dan saudari rakyat Malaysia yang saya kasihi.

Apa khabar semua?

Saya harap saudara-saudari sihat walafiat.

Pada 27 Mac yang lalu, saya telah mengumumkan Pakej Rangsangan Ekonomi Prihatin Rakyat atau PRIHATIN yang bernilai RM250 bilion. Saya tahu sejak beberapa hari lalu Makcik Kiah, Pak Mail, Mr Lee, En Muthu, En Johnny dan ramai lagi sibuk buat semakan kelayakan penerima Bantuan Prihatin Nasional di laman sesawang LHDN. Bagi yang layak, bayaran dibuat mulai hari ini.

Bagi mereka yang layak untuk terima bantuan tetapi nama tiada dalam rekod LHDN, anda boleh lah buat permohonan baharu. Caranya mudah sahaja. Boleh guna handphone masing-masing untuk buat permohonan secara online di laman sesawang LHDN. Isi maklumat yang diminta dengan jujur, tekan butang hantar dan tunggu bayaran dimasukkan dalam akaun anda. Bagi warga emas yang mungkin tak berapa cekap menggunakan handphone, mintalah bantuan anak atau cucu untuk isi maklumat yang diperlukan.

Sebaik sahaja PRIHATIN diumumkan, saya telah terima banyak maklum balas daripada orang ramai. Ramai yang bersetuju dan menyambut baik pakej rangsangan ekonomi yang diumumkan oleh kerajaan.

Tetapi saya juga menerima maklumbalas daripada persatuan-persatuan Perusahaan Kecil dan Sederhana dan juga perniagaan kecil atau mikro yang meminta kerajaan meneliti semula manfaat yang mereka terima dalam pakej rangsangan ekonomi tersebut.

Saya terima surat, memorandum dan juga pandangan daripada banyak pihak. Ini termasuk Persatuan Pengusaha Kecil dan Sederhana Malaysia, Dewan Perniagaan Melayu Malaysia, Majlis Tindakan Ekonomi Melayu, Gabungan Dewan Perniagaan dan Perindustrian Cina Malaysia, USAHANITA dan banyak lagi. Rata-rata memberi pandangan bahawa perniagaan mereka amat terjejas dan mereka memerlukan bantuan tambahan daripada kerajaan.

Saya sedar bahawa PKS merupakan tunjang utama ekonomi negara. Sektor ini menyumbang lebih dua pertiga daripada jumlah pekerjaan di negara ini dan hampir 40 peratus kepada ekonomi. Oleh itu, adalah penting kita pastikan sektor PKS dapat terus cekal dan mampan dalam menghadapi tekanan dan cabaran ekonomi yang melanda kita semua pada waktu ini.

Antara cabaran utama yang dihadapi ialah masalah aliran tunai perniagaan berikutan pelaksanaan Perintah Kawalan Pergerakan. Selain itu para pengusaha PKS juga berhadapan dengan isu birokrasi dan pentadbiran yang menghalang akses segera terhadap bantuan yang telah disediakan oleh kerajaan dalam pakej PRIHATIN.

Sehubungan itu, saya telah minta Menteri Kewangan untuk mengadakan sesi libat urus dengan pihak pengusaha kecil dan sederhana. Tujuannya ialah untuk mencari jalan penyelesaian kepada masalah yang mereka hadapi. Di pihak kerajaan kita cuba bantu dengan sebaik mungkin.

Hasil daripada semua usaha tersebut, saya dengan sukacitanya ingin mengumumkan Langkah Tambahan Bagi Pakej Rangsangan Ekonomi Prihatin Rakyat atau “PRIHATIN TAMBAHAN”. Pakej tambahan berjumlah RM10 bilion ini diharapkan dapat membantu meringankan beban kewangan PKS dan seterusnya menjamin dua pertiga daripada jumlah pekerja di negara ini terus mendapat pekerjaan.

Langkah-langkah tambahan yang diambil ialah:

*Pertama, peruntukan bagi program subsidi upah yang diumumkan pada 27 Mac yang lalu akan dinaikkan daripada RM5.9 bilion kepada RM13.8 bilion, iaitu tambahan sebanyak RM7.9 bilion. Di bawah inisiatif tambahan ini, semua syarikat dengan pekerja tempatan yang bergaji RM4,000 dan ke bawah akan menerima bantuan subsidi upah seperti berikut:

− Bagi syarikat yang mempunyai pekerja lebih daripada 200 orang, subsidi upah sebanyak RM600 bagi setiap pekerja dikekalkan. Namun, bilangan maksimum pekerja yang layak untuk menerima subsidi akan ditingkatkan daripada 100 orang kepada 200 orang pekerja.

− Bagi syarikat yang mempunyai bilangan pekerja 76 hingga hingga 200 orang, syarikat akan menerima subsidi upah sebanyak RM800 bagi setiap pekerja.

− Akhir sekali, bagi syarikat yang mempunyai bilangan pekerja sehingga 75 orang, syarikat akan menerima subsidi upah sebanyak RM1,200 bagi setiap pekerja. Melalui penambahbaikan ini, syarikat- syarikat akan menerima lebih banyak manfaat dan bantuan.

− Bantuan ini adalah untuk selama 3 bulan dan dikhususkan kepada majikan yang telah berdaftar dengan SSM atau pihak berkuasa tempatan sebelum 1 Januari 2020 dan mendaftar dengan PERKESO. Justeru, kira-kira 4.8 juta pekerja dijangka akan mendapat manfaat daripada inisiatif ini.

− Bagi majikan yang memilih untuk menerima bantuan ini, mereka disyaratkan untuk mengekalkan pekerja mereka sekurang- kurangnya untuk tempoh 6 bulan, iaitu dalam tempoh 3 bulan semasa menerima subsidi upah dan 3 bulan selepas itu.

*Kedua, mewujudkan Geran Khas PRIHATIN berjumlah RM2.1 bilion bagi semua syarikat PKS mikro yang berkelayakan. Kerajaan akan menyediakan Geran Khas sebanyak RM3,000 untuk setiap syarikat mikro yang akan memanfaatkan hampir 700,000 PKS mikro di seluruh negara. PKS mikro perlulah berdaftar dengan Lembaga Hasil Dalam Negeri (LHDN) untuk menikmati kemudahan ini. Kerajaan akan memperolehi senarai PKS mikro yang layak daripada Pihak Berkuasa Tempatan dan Suruhanjaya Syarikat Malaysia.

Selain itu, Kerajaan juga menyeru organisasi pemberi pinjam wang berdaftar di bawah Akta Pemberi Pinjam Wang 1951 yang menyediakan kemudahan kredit untuk memberi moratorium ke atas bayaran ansuran PKS selama 6 bulan bermula April 2020, sepertimana yang telah diberikan oleh pihak bank. Saya berharap organisasi pemberi pinjam wang turut bersimpati dengan kesukaran yang dihadapi oleh pelanggan dan bersama-sama membantu meringankan beban kewangan mereka.

Di samping meringankan beban kewangan PKS, Kerajaan juga akan mengambil beberapa inisiatif untuk memudahkan PKS mendapat manfaat sepenuhnya daripada semua bantuan yang telah diumumkan. Antara penambahbaikan yang akan dilaksanakan ialah:

*Pertama, memansuhkan kadar faedah 2% kepada 0% untuk Skim Kredit Mikro berjumlah RM500 juta di bawah Bank Simpanan Nasional. Skim pinjaman mudah untuk syarikat mikro ini juga dipanjangkan kepada TEKUN Nasional dengan had maksimum pinjaman sebanyak RM10,000 setiap syarikat pada kadar faedah 0%. Untuk tujuan ini, dana sebanyak RM200 juta akan disediakan. Pemohon hanya boleh memilih salah satu daripada skim ini bagi membolehkan lebih ramai peniaga menikmati kemudahan ini.

* Kedua, mengecualikan bayaran sewa atau memberi diskaun sewaan untuk peniaga runcit PKS bagi premis yang dimiliki oleh syarikat berkaitan Kerajaan. Saya mengucapkan terima kasih kepada syarikat Kerajaan Persekutuan seperti MARA, PETRONAS, PNB, PLUS dan UDA serta beberapa syarikat milik Kerajaan Negeri yang telah bersetuju untuk memberi diskaun atau tidak mengenakan sewaan ke atas premis mereka khusus untuk penyewa PKS.

Atas prinsip perkongsian bebanan, saya menggesa pemilik premis swasta untuk turut memberikan kemudahan yang sama dengan mengurangkan kadar sewa premis mereka sekurang-kurangnya semasa waktu PKP dan 3 bulan selepas PKP berakhir. Pemilik bangunan atau ruang perniagaan yang memberikan pengurangan atau pelepasan sewa kepada penyewa premis perniagaan yang terdiri daripada perusahaan kecil dan sederhana akan diberi potongan cukai tambahan bersamaan dengan amaun pengurangan sewa tersebut bagi bulan April 2020 hingga Jun 2020. Potongan cukai tambahan ini diberikan tertakluk kepada syarat pengurangan sewa, iaitu hendaklah sekurang-kurangnya 30% daripada kadar sewa asal bagi tempoh tersebut.

* Ketiga, membenarkan pengurangan bayaran levi pekerja asing sebanyak 25% kepada semua syarikat yang permit pekerja mereka tamat pada 1 April hingga 31 Disember 2020. Pengurangan bayaran levi ini tidak terpakai kepada pembantu rumah.

Saya juga faham kesukaran yang dihadapi oleh sebahagian majikan untuk mengekalkan pekerja dalam keadaan yang agak terdesak pada waktu ini. Dalam hal ini, Kerajaan bersetuju untuk menggalakkan perundingan diadakan antara majikan dan pekerja mengenai terma pekerjaan, termasuk pilihan pemotongan gaji dan pemberian cuti tanpa gaji dalam tempoh PKP.

Majikan dan pekerja boleh merujuk kepada Jabatan Tenaga Kerja untuk mendapatkan nasihat berkaitan sebarang permasalahan untuk penyelesaian. Sebarang perundingan hendaklah tertakluk kepada undang-undang mengenai pekerjaan yang berkuatkuasa di negara ini. Yang penting, hak dan kebajikan kedua-dua pihak mestilah sentiasa terbela.

Saya juga tahu kesukaran yang dihadapi oleh pihak syarikat untuk mengemukakan dokumen berkanun bagi memenuhi keperluan Suruhanjaya Syarikat Malaysia (SSM) dalam tempoh PKP ini. Oleh itu, kerajaan bersetuju untuk memberikan moratorium secara automatik selama 30 hari daripada tarikh terakhir PKP untuk pihak syarikat mengemukakan dokumen berkanun kepada SSM.

Selain itu, tempoh menyerah simpan penyata kewangan syarikat juga dilanjutkan selama 3 bulan daripada tarikh terakhir PKP. Kelonggaran ini diberikan kepada syarikat yang mempunyai tahun kewangan berakhir 30 September hingga 31 Disember 2019. Walau bagaimanapun, syarikat perlu memohon kelonggaran ini daripada SSM dan tiada fi penghantaran lewat akan dikenakan atas permohonan berkenaan.

Saudara-saudari yang saya kasihi sekalian,

Untuk membantu pengusaha PKS memahami inisiatif-inisiatif yang saya umumkan tadi, saya ingin memberikan beberapa contoh mudah.

Contoh pertama ialah Lee Beauty Saloon, iaitu sebuah PKS mikro yang terlibat dalam sektor perniagaan dandanan rambut. Saloon ini mempunyai 2 orang pekerja tempatan yang semuanya bergaji kurang RM4,000. Pemilik saloon ini, Madam Lee ingin merancakkan semula perniagaannya selepas tamat tempoh PKP. Dengan pelaksanaan semua bantuan yang telah diumumkan Kerajaan, Madam Lee boleh mendapat manfaat subsidi upah tiga bulan berjumlah RM7,200 dan geran mikro sebanyak RM3,000. Kesuluruhan manfaat yang diterima oleh Madam Lee ialah sebanyak RM10,200.

Contoh kedua pula ialah Restoran Mi Kolok Hj Salleh di Kuching Sarawak. Katakan restoran ini mempunyai 5 orang pekerja tempatan bergaji RM4,000 ke bawah dan 2 orang pekerja asing. Untuk menampung keperluan aliran tunai dalam tempoh PKP, pemilik restoran ini boleh mendapatkan pinjaman kredit mikro BSN sebanyak RM50,000 dan subsidi upah untuk 5 orang pekerja berjumlah RM18,000. Di samping itu, pemilik restoran ini juga boleh menikmati penjimatan daripada pengecualian sumbangan KWSP dan HRDF sebanyak RM8,400, tangguhan cukai berjumlah RM5,200, diskaun levi pekerja asing sebanyak RM2,300 dan diskaun bil elektrik sebanyak RM300. Keseluruhan manfaat yang boleh diterima, tidak termasuk pinjaman kredit mikro, ialah sebanyak RM34,200 untuk tempoh 3 bulan.

Contoh terakhir ialah Syarikat Surjit Kaur Sdn. Bhd. Syarikat ini adalah sebuah syarikat bersaiz kecil dalam sektor perkilangan perabot dengan 15 orang pekerja. 5 orang adalah pekerja tempatan bergaji RM4,000 ke bawah, 10 orang pekerja asing dan selebihnya pekerja tempatan bergaji lebih RM4,000. Bagi memastikan syarikat dapat menampung keperluan aliran tunai dalam tempoh PKP, Syarikat Surjit Kaur boleh mendapatkan pinjaman Special Relief Facility (SRF) sebanyak RM500,000 dan subsidi upah berjumlah RM18,000. Selain itu, syarikat juga boleh menikmati penjimatan melalui pengecualian sumbangan KWSP dan HRDF sebanyak RM8,400, diskaun levi pekerja asing sebanyak RM4,600, tangguhan cukai PKP Mikro sebanyak RM32,700 dan diskaun bil elektrik sebanyak RM100. Keseluruhan manfaat yang diperolehi oleh syarikat ini, tidak termasuk pinjaman SRF, ialah sebanyak RM63,800.

Saudara dan saudari yang saya kasihi sekalian,

Untuk memastikan semua inisiatif PRIHATIN dan PRIHATIN TAMBAHAN dapat dilaksanakan dengan cepat dan lancar, unit LAKSANA telah ditubuhkan di Kementerian Kewangan. Unit ini akan sentiasa memantau dan melaporkan perkembangan pelaksanaan semua inisiatif kepada Menteri Kewangan dan saya.

Untuk menyokong penyampaian inisiatif PRIHATIN, portal IMSME.COM.MY yang dikendalikan oleh Credit Guarantee Corporation (CGC) dengan sokongan Bank Negara Malaysia (BNM) bersedia untuk menerima permohonan pinjaman PKS yang telah saya umumkan tadi.

Jadi, selain daripada memohon pinjaman terus daripada institusi perbankan, para pengusaha PKS juga ada pilihan untuk membuat permohonan pinjaman melalui portal IMSME. Portal ini juga menyediakan khidmat myKNP, iaitu khidmat nasihat pembiayaan untuk PKS.

Dalam kalangan perusahaan mikro dan kecil, Kerajaan juga mengambil kira kesan ke atas syarikat baru mula atau startups di mana sumber pelaburan syarikat turut terjejas. Syarikat startups merupakan faktor pemboleh atau enabler serta pendorong yang penting kepada penggunaan teknologi dan kemajuan potensi modal insan bagi menyediakan negara ke arah IR 4.0. Menyedari kepentingan startups, Kerajaan akan mempertimbang pelbagai inisiatif untuk merangsang sektor ini dalam tempoh yang sukar ini.

Saya berharap Pakej PRIHATIN TAMBAHAN ini akan dapat melindungi pekerjaan anda semua di samping menjamin daya tahan perniagaan. Pada masa yang sama, Kerajaan akan meneruskan amalan kewangan berhemah dan disiplin fiskal yang tinggi demi memastikan keadaan kewangan negara terus kukuh dan terkawal.

InsyaAllah, apabila Parlimen bersidang nanti, kerajaan akan membentangkan Rang Undang-Undang Perbekalan Tambahan untuk semua pakej rangsangan ekonomi yang telah diumumkan. Saya memberi jaminan bahawa kerajaan sentiasa telus dalam berbelanja dan semua tindakan yang diambil adalah berasaskan kepada peruntukan undang-undang dan Perlembagaan Persekutuan.

Saya tahu setelah tiga minggu saudara-saudari berkurung di rumah, mungkin ada di kalangan saudara-saudari yang berasa agak terbeban dengan dugaan dan ujian Tuhan ini. Selama tiga minggu ini, kita terhalang daripada melakukan perkara-perkara yang biasa kita buat. Kita tinggalkan hobi kita, kita tinggalkan pekerjaan kita, kita rindu kepada kawan-kawan dan keluarga yang berjauhan. Pendek kata, kehidupan kita amat berbeza, dan kadang-kadang berasa sedikit terbeban.

Saya lihat di media sosial, ada suami yang mula memakai baju kelawar isteri. Ada yang mengayuh basikal dalam rumah. Ada juga yang mengubah ucapan saya menjadi lagu. Saya harap ini bukanlah kejadian pelik, atau buang tabiat kata orang. Ini adalah sebahagian daripada kreativiti anda semua untuk menghilangkan rasa bosan duduk di rumah.

Yang penting saya fikir saudara-saudari mempunyai cara tersendiri untuk menghadapi dugaan dan ujian. Dan saya yakin Tuhan tidaklah menguji atau membebani kita dengan sesuatu yang tidak boleh kita tanggung. Allah SWT berfirman dalam surah Al- Baqarah ayat 286:

ا ا ۡ َ ۡ ا ا ۡ اۡ ۡا ۡ لَ يُك ِّل ُف ٱ َللُّ ناف ًسا ِّإلَ ُوس اع اهاۚ ل اها اما ك اس ابت او اعلي اہا اما ٱكت اس ابت

Yang bermaksud:

Allah tidak memberati seseorang melainkan apa yang terdaya olehnya. Dia mendapat pahala kebaikan yang diusahakannya, dan dia juga menanggung dosa kejahatan yang diusahakannya.

Saya yakin dugaan yang dibawa oleh wabak Covid-19 ini bukanlah sesuatu yang tidak dapat tanggung oleh kita semua. Teruslah cekal, kuat dan bersemangat. Yakinlah, kita akan dapat atasi dugaan ini bersama-sama.

To my fellow Malaysians, let us remember that we are inherently resilient, individually capable and collectively strong to face these uncertain times. Let us strengthen our resolve and stay committed to our fight against Covid-19. Let us stay the course and follow all orders made under the MCO. It is difficult, but certainly not impossible.

This is the sacrifice we are called to make in order to win this war against the deadly virus. Winning this war starts in our homes and with our families. We can stop the virus from spreading by staying at home and maintaining physical distance.

Stay strong, stay healthy, insyaAllah we will succeed. Remember, after the rain, comes the sun. And better days will be here again.

Akhir sekali, saya mengucapkan jutaan terima kasih kepada semua petugas di barisan hadapan yang terus menjalankan amanah dengan penuh dedikasi. Terima kasih semua doktor, jururawat, anggota polis, anggota tentera, imigresen, RELA, bomba, kakitangan JKM, sukarelawan NGO dan semua yang terlibat di barisan hadapan. Terima kasih juga kepada anda sekalian yang sentiasa mematuhi Perintah Kawalan Pergerakan. Teruslah sabar, tenang dan istiqamah. InsyaAllah, kita akan bangkit semula.

Wabillahi al-taufik walhidayah wassalamu’alaikum wa rahmatullahi wa barakatuh.

— AlHijrah Online


BEKAS PENGURUS BESAR AIR KELANTAN MENGAKU TIDAK BERSALAH TERIMA RASUAH

KOTA BHARU: Bekas pengurus besar syarikat Air Kelantan Sdn Bhd (AKSB) mengaku tidak bersalah di Mahkamah Sesyen di sini hari ini atas tuduhan menerima rasuah bernilai RM10,000 daripada sebuah syarikat sub kontraktor pada 2015.

Wan Mohamad Zamri Wan Ismail, 61, membuat pengakuan itu selepas pertuduhan dibacakan di hadapan Hakim Zaman Mohd Noor.

Dia didakwa menerima rasuah daripada Ng Tse Wei di Maybank, Jalan Mahmood di sini pada 22 Jan 2015 melalui cek United Oversea Bank (Malaysia) Bhd bertarikh 21 Januari 2015 yang dikreditkan ke dalam akaun Maybank Islamic Berhad milik tertuduh.

Suapan itu sebagai dorongan untuk membantu syarikat Zog Technology Sdn Bhd dilantik sebagai sub kontraktor bagi menjalankan kerja mereka bentuk, membina, menyiapkan, menguji lari, mentauliah mekanikal dan elektrikal serta kerja-kerja berkaitan (kerja dan reka) untuk Skim Bekalan Air Merbau Chondong Fasa II, Pakej 1 Machang.

Wan Mohamad Zamri didakwa mengikut Seksyen 16 (a) (A) Akta Pencegahan Rasuah Malaysia 2009 (Akta 694) yang boleh dihukum di bawah Seksyen 24 (1) akta sama yang memperuntukkan hukuman penjara tidak melebihi 20 tahun dan denda tidak kurang daripada lima kali ganda jumlah suapan atau RM10,000, mengikut mana-mana yang lebih tinggi, jika sabit kesalahan.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Mariah Omar, manakala tertuduh diwakili peguam Ahmad ‘Adha ‘Amir Yasser Amri.

Mahkamah membenarkan tertuduh diikat jamin  RM7,000 dengan seorang penjamin selain perlu menyerahkan pasport kepada mahkamah dan melaporkan diri ke balai polis berdekatan atau pejabat SPRM pada setiap 1 haribulan

Wan Mohamad Zamri juga juga diminta sentiasa mengemas kini nombor telefon bimbit dan emel supaya dapat dihubungi pihak berkuasa.

Mahkamah menetapkan sebutan semula kes pada 28 Sept ini. – AlHijrah Online


IBU MENGANDUNG DIDAKWA TIPU, TAWAR PAKEJ UMRAH DAN HAJI TANPA LESEN

KUALA PILAH: Seorang ibu mengandung mengaku tidak bersalah di Mahkamah Majistret di sini hari ini atas tiga pertuduhan menipu dan menawarkan pakej umrah serta haji tanpa lesen yang sah.

Bagi pertuduhan pertama, Nur Zaidani Akmal Abdul Majid, 39, didakwa memperdaya seorang warga emas berusia 61 untuk memindahkan wang RM14,000 sebagai bayaran pakej umrah dan haji bagi tahun ini.

Dia dituduh mengikut Seksyen 420 Kanun Keseksaan yang memperuntukan hukuman penjara tidak kurang setahun dan tidak lebih 10 tahun dengan sebat dan denda jika sabit kesalahan.

Bagi pertuduhan kedua, Nur Zaidani Akmal didakwa menawarkan pakej umrah tanpa memegang lesen yang dikeluarkan Kementerian Pelancongan, Seni dan Budaya.

Pertuduhan itu mengikut Seksyen 5 (2) Akta Industri Pelancongan yang membawa hukuman denda tidak melebihi RM500,000 atau penjara tidak lebih 10 tahun atau kedua-duanya jika sabit kesalahan.

Dia turut didakwa menawarkan pakej haji tanpa lesen pengelola jemaah haji yang dikeluarkan Lembaga Tabung Haji dan pertuduhan dikemukakan di bawah Seksyen 27 (1) (a) Akta Tabung Haji 1995 yang memperuntukkan denda tidak kurang RM100,000 atau penjara tidak lebih setahun atau kedua-duanya sekali bagi kesalahan pertama.

Ketiga-tiga perbuatan itu didakwa dilakukan di sebuah premis di Tanjung Ipoh, Kuala Pilah, antara pukul 8.46 pagi hingga 9.52 malam, pada 27 Dis 2022 hingga 27 Jan lepas.

Kes dikendalikan Timbalan Pendakwa Raya Peh Fong Xi manakala tertuduh tidak diwakili peguam.

Majistret Saiful Sayoti membenarkan Nur Zaidani Akmal diikat jamin sebanyak RM11,500 bagi ketiga-tiga pertuduhan itu dengan seorang penjamin dan sebutan semula kes pada 3 April ini.–AlHijrah Online


SOP SOLAT JUMAAT DIBAWA KE J/K MUZAKARAH MKI HARI INI, NEGERI PUTUSKAN PELAKSANAAN KELAK

KUALA LUMPUR: Garis Panduan Solat Jumaat dalam tempoh Perintah Kawalan Pergerakan Bersyarat (PKPB) dibentangkan di Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) hari ini.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata garis panduan itu disediakan bagi penelitian Ashabus Samahah Mufti-Mufti seluruh Malaysia selaku pihak berkuasa agama negeri dan Ahli-Ahli Dilantik Majlis Raja-Raja sebagai satu panduan bersama sebelum dipertimbangkan dan diputuskan oleh pihak berkuasa agama negeri.

Katanya, sebagaimana amalan kebiasaan, resolusi muzakarah itu akan dibawa kepada Majlis Raja-Raja sebelum dipertimbangkan dan diputuskan pihak berkuasa agama negeri.

“Perlembagaan Persekutuan menetapkan urusan berkaitan hal ehwal Islam berada di bawah ruang lingkup kuasa dan bidang kuasa negeri di bawah naungan Raja-Raja bagi negeri-negeri. Hal ini jelas disebut di bawah Butiran 1 Senarai Negeri Jadual Kesembilan Perlembagaan Persekutuan.

“Saya amat menjunjung hikmah dan kebijaksanaan Kebawah Duli Yang Maha Mulia Raja-Raja Melayu dalam mempertimbangkan dan memutuskan sebarang urusan berkaitan hal ehwal Islam di negeri-negeri dan Kebawah Duli Yang Maha Mulia Yang Dipertuan Agong dalam mempertimbang dan memutuskan sebarang urusan berkaitan hal ehwal Islam di peringkat Persekutuan dan negeri-negeri tidak beraja.

“Buat masa ini, saya menyeru seluruh umat Islam mematuhi segala peraturan berkaitan penangguhan aktiviti keagamaan di masjid dan surau dikeluarkan oleh pihak berkuasa agama negeri dan sentiasa memanjatkan doa agar wabak ini beransur hilang.

“Yakinlah bahawa akan tiba saatnya masjid dan surau kembali meriah dengan pelbagai aktiviti keagamaan dan diimarahkan dengan sebaiknya,” kata Zulkifli dalam kenyataan di sini hari ini.

Terdahulu, Zulkifli mengadakan perbincangan dengan Ketua Pengarah Kesihatan, Datuk Dr Noor Hisham Abdullah yang meneliti garis panduan itu sebelum ia dibentangkan di mesyuarat jawatankuasa muzakarah MKI.

Aktiviti di rumah ibadat termasuk di masjid dan surau dihentikan sementara selepas kerajaan menguatkuasakan PKP sejak 18 Mac hingga 12 Mei depan bagi membendung penularan COVID-19. — AlHijrah Online


KES SITI BAINUN: BELLA BERI KETERANGAN SECARA TERTUTUP

KUALA LUMPUR: Remaja perempuan sindrom down berusia 13 tahun yang dikenali sebagai Bella hari ini memberi keterangan di Mahkamah Sesyen di sini sebagai saksi pendakwaan ke-18 dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya, tahun lepas.

Bagaimanapun, sebelum remaja itu memberi keterangan, Timbalan Pendakwa Raya Zilfinaz Abbas memberitahu mahkamah bahawa perbicaraan kes itu akan dijalankan secara tertutup kerana Bella adalah mangsa selain merupakan saksi kanak-kanak yang keterangannya tidak boleh dilaporkan oleh media dan mana-mana pihak.

Zilfinaz pada prosiding sebelum ini berkata pihaknya memohon supaya seorang perantara dan peneman Bella dilantik mengikut peruntukan di bawah Akta Keterangan Saksi Kanak-kanak 2007 untuk berada bersama remaja itu di sebuah bilik lain semasa perbicaraan dijalankan.

“Dua individu ialah pegawai psikologi dari Jabatan Peguam Negara Dr Nor Jumawaton Shahruddin selaku perantara dan pegawai dari Jabatan Kebajikan Masyarakat (JKM) Noor Faiidah Mohamed selaku peneman Bella,” katanya kepada Hakim Izralizam Sanusi.

Izralizam berkata mahkamah sebelum ini telah membenarkan pelantikan dua individu itu untuk berada bersama Bella sepanjang perbicaraan dengan mengambil kira keadaan kanak-kanak kurang upaya itu.

Beliau turut membenarkan permohonan pendakwaan supaya prosiding hari ini dijalankan secara tertutup dan meminta pihak media dan orang awam meninggalkan galeri awam.

“Hari ini perbicaraan saksi, Bella akan dijalankan melalui rangkaian secara langsung selaras dengan Akta Keterangan Saksi Kanak-kanak 2007.

“Direkodkan bahawa Dr Nor Jumawaton akan berada bersama Bella sebagai perantara selaras dengan Seksyen 8 Akta Keterangan Saksi Kanak-kanak 2007 dan Nurul Faiidah juga akan bersama-sama saksi itu sebagai orang dewasa yang menemani, selaras dengan Seksyen 9 akta sama.

“Perlu ditekankan di sini bahawa Bella adalah saksi kanak-kanak kurang upaya maka mahkamah akan mengikut akta sama sebagai panduan,” kata Izralizam.

Bella, yang memakai gaun berwarna biru watak Elsa dalam animasi Frozen, dilihat tersenyum apabila tiba di Kompleks Mahkamah Kuala Lumpur kira-kira 9 pagi diiringi pegawai JKM dan anggota polis.

Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju, di sini. –AlHijrah Online


JOHOR BENAR SOLAT BERJEMAAH RAPAT SAF

JOHOR BAHRU: Solat berjemaah di masjid dan surau di Johor dibenarkan dengan cara merapatkan saf dan bukan lagi mengikut saiz sejadah.

Berdasarkan kenyataan bersama dikeluarkan Mufti Johor, Datuk Yahya Ahmad, Pengerusi Jawatankuasa Hal Ehwal Agama Islam, Mohd Fared Mohd Khalid dan Pengarah Jabatan Agama Islam Johor, Datuk Md Rofiki Samsudin, arahan itu berkuatkuasa hari ini.

Kenyataan itu turut memaklumkan, pemakaian pelitup muka masih dikekalkan dan bersalaman antara jemaah adalah tidak dibenarkan.

“Aktiviti pengimarahan masjid dan surau seperti Kelas Pengajian Takmir, Kuliah Subuh, Kuliah Dhuha, majlis zikir dan seumpamanya adalah dibenarkan.

“Segala aktiviti memasak dan jamuan adalah dibenarkan dalam kawasan masjid dan surau, juga dibenarkan aktiviti yang melibatkan bermalam,” kata kenyataan itu.

Selain itu tiada pemeriksaan suhu badan dan tiada had umur hadir ke masjid dan surau, namun sekiranya jemaah mempunyai gejala adalah tidak digalakkan.

Majlis perkahwinan dibenar diadakan bagi masjid dan surau yang mempunyai dewan serbaguna.

Kesemua ketetapan baharu itu mendapat perkenan Sultan Johor, Sultan Ibrahim Iskandar sebagaimana peruntukan Fasal 57 (A) Undang-Undang Tubuh Kerajaan Negeri Johor 1895 dan Seksyen 6 Enakmen Pentadbiran Agama Islam (Negeri Johor) 2003.– AlHijrah Online


PEMANDU MYVI REMPUH DUA KERETA DISAHKAN POSITIF DADAH

JOHOR BAHRU: Polis hari ini mengesahkan pemandu Produa Myvi yang merempuh dua buah kereta hingga menyebabkan seorang lelaki berusia 31 tahun meninggal dunia, positif dadah.

Lapor Harian Metro, Ketua Polis Daerah Johor Bahru Selatan, Asisten Komisioner Mohd Padzli Mohd Zain berkata, ujian saringan ke atas pemandu itu mendapati dia positif dadah dan akan disiasat mengikut Seksyen 15(1)(a) Akta Dadah Berbahaya 1952.

“Dia yang sudah ditahan turut disiasat mengikut Seksyen 41 (1) Akta Pengangkutan Jalan 1987,” kata Mohd Padzli.

Berdasarkan video yang tular, kemalangan tersebut berlaku selepas Produa Myvi tersebut hilang kawalan lalu merempuh dengan kuat kereta Honda Accord dan Proton Iswara yang sedang berhenti di persimpangan lampu isyarat.

Akibat rempuhan tersebut, pemandu Honda Accord meninggal dunia di tempat kejadian manakala pemandu Proton Iswara mengalami kecederaan. — AlHijrah Online


REMAJA LEMBAM LEMAS KETIKA MANDI DI SUNGAI KOMBAT

GUA MUSANG: Kegembiraan sekumpulan remaja lelaki bertukar tragedi apabila seorang rakan mereka yang juga remaja Orang Kurang Upaya (OKU) lembam lemas, ketika mandi di Sungai Kombat, Felda Perasu di sini semalam.

Ketua Polis Daerah Gua Musang Supt Sik Choon Foo berkata mangsa Muhammad Fakhrul Imam Zulkepli, 16, bersama rakan-rakannya telah ke lokasi kejadian pada 4.30 petang.

“Kejadian berlaku apabila mangsa bersama rakannya Amir telah dihanyutkan ke tempat yang lebih dalam.

“Dua rakan lain berjaya menarik Amir naik ke tebing namun percubaan menyelamatkan mangsa menggunakan sebatang kayu tidak berjaya kerana kayu tersebut patah sebelum Muhammad Fakhrul tenggelam,” katanya dalam kenyataan, hari ini.

Sik berkata mangsa kemudiaan ditemukan timbul, namun tidak sedarkan diri.

“Mangsa diberi bantuan awal pernafasan (CPR) oleh rakan-rakannya tetapi gagal. Mangsa kemudian telah dikejarkan ke Klinik Peras dan telah disahkan meninggal dunia oleh pembantu perubatan.

“Mayat mangsa dihantar ke Hospital Gua Musang dan hasil bedah siasat mendapati mangsa meninggal akibat lemas,” katanya.

Sik berkata berdasarkan siasatan di tempat kejadian dan keterangan saksi, tidak terdapat unsur-unsur jenayah dan kes diklasifikasikan sebagai mati mengejut. —AlHijrah Online


COVID-19: “JANGAN SAMPAI EMPAT ANGKA”

Ramai terkejut, tersentak malah sukar menerima kenyataan apabila kes baharu positif COVID-19 sejak seminggu lalu mencecah hampir 700 kes sehari. Pernah terbayang? Sama ada telah dijangka atau tidak disangka, itulah hakikat sebenar yang melanda tanah air tercinta, pada tahun 2020 ini.

Baru tadi, Tan Sri Ketua Pengarah Kesihatan, Dr. Noor Hisham Abdullah memaklumkan menerusi sidang medianya, melaporkan terdapat 589 kes baharu hari ini, dengan tiga kematian. 409 lagi kes sembuh, paling tinggi pernah direkodkan sejak pandemik itu melanda negara.

Di mana silapnya? Adakah rakyat terlalu selesa ketika Perdana Menteri, Tan Sri Muhyiddin Yassin mengumumkan status Perintah Kawalan Pergerakan Pemulihan (PKPP) hingga 31 Disember 2020 di seluruh negara, dan menganggapnya ‘lesen’ untuk segala bentuk aktiviti masyarakat seakan-akan kembali seperti biasa? Bagaikan tiada langsung COVID-19 di Malaysia.

Penulis teringat, pernah negara merekodkan hanya satu kes baharu sahaja, itu pun kes import atau bukan penularan dalam negara. Perasaan ketika itu amatlah bersyukur kerana bagaikan telihat ‘cahaya di hujung lorong’ untuk kes COVID-19 di Malaysia.

Malaysia juga disebut-sebut di peringkat global sebagai sebuah negara yang berjaya hampir melandaikan lengkung yang dihasratkan dunia.

“Kusangkakan panas hingga ke petang, rupanya hujan di tengah hari.”

Negara kembali bergelumang dengan sekecil-kecil makhluk Allah itu apabila bilangan kes positif baharu hari demi hari konsisten tiga angka.

Bukan seratus lebih, bukan dua ratus lebih. Lebih 500 kes baharu setiap hari itu bagaikan kelaziman baharu buat Malaysia sejak kebelakangan ini.

Kluster demi kluster wujud, siri kematian juga meningkat. Pernah satu ketika, tiada langsung kematian dicatatkan dalam negara selama 23 hari berturut-turut. Namun kini, setiap hari ada sahaja yang meninggal dunia.

Dari Kedah, Sabah, kini di Kuala Lumpur, Selangor, Putrajaya dan hampir seluruh negara kini ada sahaja kes positif yang dilapor.

Di mana kita perlu menuding jari? Atau lihat cermin pandang diri sendiri. Belum boleh bernafas lega, hari-hari didengar pelbagai kluster.

Pilihan raya penentu kuasa, jangan sampai rakyat merana. Di laman sosial rakyat bersuara. Tak kira Facebook mahu pun Twitter.

Tidak dapat dinafikan, luahan kekecewaan terhadap senario politik negara ketika pandemik sedang membelenggu. Ketika negara bertarung nyawa, datang pula pilihan raya, tidak peduli wabak bencana, rakyat mengundi memberi kuasa.

Usai pilihan raya, muncul pelbagai kluster. Dari dalam tembok penjara, COVID-19 terus bermaharajalela. Pusat beli belah hingga ke sekolah. Adakah Malaysia mula mengalah?

Penulis sering mencongak, sampai bila tiga angka ini akan berpanjangan, memandangkan belum ada tanda-tanda yang menjanjikan kecenderungan untuk bilangannya berkurangan.

Bimbang situasi akan lebih memburuk, memaksa rakyat kembali terperuk, dek penguatkuasaan Perintah Kawalan Pergerakan (PKP).

Kata orang, apa pun, semuanya bermula dari diri kita sendiri. Ambillah iktibar di atas apa yang berlaku. Virus pembunuh ini berlegar-legar di sekeliling kita tanpa dapat kita melihatnya.

Sesungguhnya COVID-19 selain menjadi pembunuh, ia juga ‘mendidik’ kita dalam pelbagai perkara. Lebih-lebih lagi soal disiplin, kebersihan dan yang lebih utama, mendekatkan diri kita kepada Allah yang Maha Pencipta.

Rakyat Malaysia, tidak kira pelbagai peringkat latar belakang, kepercayaan, warna kulit, malah ideologi politik sekali pun harus bersatu hati dan mengambil iktibar tentang apa yang sedang berlaku ketika ini.

Patuhlah nasihat-nasihat perkara asas dalam kelaziman baharu, agar rantaian COVID-19 dapat diputuskan. Perkara asas, kalau sukar diamalkan, apa lagi yang boleh kita buat?

COVID-19 juga mendidik sikap. Menguji kesabaran, sejauh mana kita dengan iman kita mampu mendepani ujian ini.

Ingat, jangan terlalu yakin negara boleh kembali pulih dalam masa singkat. Ekonomi negara perlu bertahan. Vaksin yang dinanti-nanti masih belum berkunjung tiba.

Tiga angka kes positif setiap hari sebenarnya menakutkan. Cukupkah peralatan kecemasan? Cukupkah bekalan ubat-ubatan? Katil? PPE? Doktor dan jururawat?

Kos segalanya bagaimana? Renungilah, kalau tiga angka berterusan, mungkin sampai masa bilangan positif COVID-19 cecah empat angka? Tidak mustahil, bukan? – AlHijrah Online / Ardi Herman Mohd Mardzi


KHALID IBRAHIM MENINGGAL DUNIA

KUALA LUMPUR: Bekas Menteri Besar Selangor Tan Sri Abdul Khalid Ibrahim telah meninggal dunia pada jam 11.08 malam tadi.

Berita tersebut disahkan menerusi hantaran di Facebook Abdul Khalid Ibrahim.

Allahyarham yang berusia 76 tahun telah menghembuskan nafas terakhir di Hospital Cardiac Vascular Sentral, di sini.

Sebelum ini Allahyarham dimasukkan ke hospital pada 23 April lalu akibat jangkitan pada injap jantung.

“Jenazah Allahyarham akan dibawa ke Masjid Saidina Umar Al Khattab, Bukit Damansara untuk dimandi, dikafan.

“Selepas itu jenazah akan disembahyangkan dan jenazah akan dibawa ke Masjid Negeri Shah Alam bagi memberi peluang kepada rakyat di Selangor yang mahu memberikan penghormatan terakhir dan melakukan solat jenazah,” dalam satu kenyataan, hari ini

Tambahnya, atas titah dan limpah kurnia Sultan Selangor Sultan Sharafuddin Idris Shah Al-Haj, jenazah Menteri Besar ke-14 Selangor itu akan disemadikan di Makam Diraja Shah Alam, Seksyen 5, Shah Alam.

Allahyarham meninggalkan seorang isteri, empat orang anak dan dua orang cucu.–AlHijrah Online


PERINTAH BERKURUNG PERAIRAN ESSZONE DILANJUT HINGGA 23 OGOS

LAHAD DATU: Perintah berkurung membabitkan perairan tujuh daerah di Zon Selamat Timur Sabah (ESSZone) yang berakhir hari ini, dilanjutkan sehingga 23 Ogos ini.

Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu melibatkan perairan Beluran, Sandakan, Kinabatangan, Lahad Datu, Kunak, Semporna dan Tawau.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan itu dalam tempoh berkenaan,” katanya dalam kenyataan hari ini.

Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan, serta pelancong asing yang melawat pulau peranginan.

“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.

Idris berkata perintah berkurung itu juga, akan memudahkan penguatkuasaan serta pemantauan terhadap pergerakan bot, dan menimbulkan rasa selamat serta yakin kepada penduduk maritim, dengan kehadiran pasukan keselamatan.

Sementara itu katanya semua Ketua Polis Daerah di ESSZone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu.–AlHijrah Online


INDIA SEKAT EKSPORT GANDUM, PEMAIN INDUSTRI MALAYSIA JAMIN BEKALAN MENCUKUPI

KUALA LUMPUR: Beberapa syarikat pengeluar tepung dalam negara menjangkakan bekalan bahan itu dalam negara tidak terjejas susulan larangan eksport gandum yang dikenakan India.

Pengurus Pemasaran Bidara Flour Sdn Bhd Arifin Aziz berkata bekalan untuk syarikat itu tidak terjejas dengan larangan itu, kerana syarikat itu mengambil tepung yang telah siap diproses di negara berkenaan dan bukannya gandum mentah yang dilarang untuk eksport.

“Yang disekat adalah biji gandum, dan kami ambil tepung gandum siap diproses. Jadinya, ia tidak mendatangkan isu kepada bekalan,” katanya kepada Bernama.

Stok tepung syarikat itu katanya masih mampu menampung keperluan penjualan untuk tempoh tiga hingga empat bulan akan datang.

Arifin berkata pemain industri telahpun bersedia menghadapi kekurangan bekalan tepung sejak tercetusnya peperangan di antara Ukraine dan Rusia.

“Di sini ada dua isu, salah satu faktornya sekatan benih gandum di India dan berlakunya peperangan di Ukraine. Jadi, syarikat mahupun kilang-kilang di Malaysia telah mengambil langkah untuk membeli bekalan lebih awal dan menyimpan stok,” katanya.

Bagaimanapun, Arifin berkata pihaknya menjangkakan harga jualan akan meningkat kesan daripada kenaikan harga gandum di seluruh dunia, ekoran ketidakstabilan pasaran dan susut nilai mata wang negara.

“Hal ini disebabkan kenaikan harga bahan mentah dan mata wang negara kita yang sudah merudum. Kami menjangkakan harga barang mentah gandum akan meningkat sebanyak 30 peratus dalam tempoh enam bulan akan datang,” katanya.

Sementara itu Pengurus Kilang Faiza Food Sdn Bhd Nor Haida Ishak pula menjelaskan, syarikat itu telah mendapat jaminan bahawa pesanan bekalan tepung syarikat itu untuk dua bulan akan datang, tidak akan terjejas oleh pembekal mereka di India.

“Kami dapat jaminan verbalsebulan dua ini tidak akan ada masalah. Buat masa kini, syarikat mempunyai simpanan bekalan sebanyak 300 tan yang mampu menampung keperluan penjualan untuk dua minggu,” katanya.

Namun, Nor Haida berkata Faiza Food juga sudah mula memerhatikan kenaikan harga barang mentah sejak awal tahun ini lagi dan memberi amaran bahawa ia akan spill-over ke pasaran domestik.

“Kalau dilihat pada situasi semasa, memang sudah mula kenaikan harga. Kami masih mengambil pendekatan untuk tunggu dan lihat, kerana kami tidak mahu menaikkan harga jualan di pasaran. Tetapi, harga mungkin terpaksa dinaikkan dalam masa dua atau tiga bulan nanti,” katanya.

Baru baru ini, India dilaporkan melaksanakan larangan eksport gandum untuk menjamin keperluan keselamatan makanan yang merisaukan akibat fenomena gelombang haba yang telah menjejaskan pengeluaran gandum di negara itu.

Susulan itu, Kementerian Perdagangan Dalam Negeri dan Hal Ehwal Pengguna dilaporkan menjangka bekalan tepung gandum negara tidak terjejas kerana Malaysia mengimport 80 peratus biji gandum dari negara lain, dan tidak bergantung kepada India semata-mata.–AlHijrah Online


LEBIH 235,000 HILANG TEMPAT TINGGAL DI IDLIB DALAM TEMPOH DUA MINGGU

ANKARA: Agensi Pertubuhan Bangsa-Bangsa Bersatu (PBB) melaporkan hampir 250,000 hilang tempat di Idlib, Syria, sejak dua minggu lalu, demikian laporan agensi berita Anadolu.

“Menurut anggaran semasa, lebih 235,000 orang hilang tempat tinggal di selatan Idlib sejak 12 Disember lalu, termasuk 140,000 kanak-kanak,” demikian menurut kenyataan Pejabat Koordinasi Hal Ehwal Kemanusiaan PBB (UNOCHA).

Kenyataan itu berkata PBB “amat bimbang” dengan keselamatan dan
perlindungan lebih tiga juga populasi awam di Idlib dengan lebih separuh
darinya menjadi pelarian dalaman sejak peningkatan keganasan di wilayah itu.

Menjelaskan terdapat beberapa bandar di sekitar yang hampir
kosong selepas penduduk melarikan diri ke utara, PBB melaporkan ia menerima
laporan orang awam dibunuh ketika mereka cuba menyelamatkan diri.

“Satu serangan udara dilaporkan berlaku di kampung Jawbas dekat bandar Saraqab di mana orang awam berkumpul pada 24 Disember lalu. Sekurang-kurangnya 12 orang, termasuk empat kanak-kanak, terbunuh,” kata UNOCHA.

Pertempuran di darat juga memburukkan keadaan dengan laporan
menunjukkan berpuluh-puluh orang awam, termasuk wanita dan kanak-kanak tercedera
akibat serangan udara di barat laut wilayah Hama selain beberapa penempatan turut
musnah.

Selain bedilan roket dan bom, musim sejuk melanda memburukkan
keadaan krisis kemanusiaan di situ.

“Keluarga mangsa melarikan diri daripada hujan dan suhu waktu malam hampir mencecah paras beku,” kata kenyataan itu.

PBB turut menegaskan lebih daripada 100,000 mangsa yang
melarikan diri minggu lalu, kini berlindung di kem-kem pelarian, bangunan
separa atau tidak siap, di dalam khemah, di bawah pokok atau kawasan terbuka.

Kebanyakan mangsa baru terjejas itu tidak termasuk 400,000
wanita, kanak-kanak dan lelaki yang terjejas akibat keganasan berlaku antara
hujung April hingga awal bulan ini.

UNOCHA juga merekodkan lebih 1,330 orang awam terbunuh dalam
tempoh yang sama.

PBB menggesa semua pihak, termasuk mereka yang mempunyai kuasa, untuk memastikan orang awam dilindungi, menjamin kebebasan bergerak dan memberikan laluan kepada pihak kemanusiaan menyediakan bantuan kepada kelompok memerlukan.

Syria dibelenggu perang saudara yang dahsyat sejak 2011 apabila rejim
Bashar al-Assad menangani protes pro-demokrasi.

Sejak itu, ratusan ribuan orang terbunuh dengan lebih 10 juta
yang lain hilang tempat tinggal, demikian menurut pegawai PBB.

Zon de-ekslasi diwujudkan di Idlib oleh Turki dan Rusia pada
akhir 2018. Bagaimanapun, rejim Syria dan Rusia seringkali mencabuli larangan
keganasan di zon terbabit dengan melancarkan serangan udara.

Ia kini menjadi rumah kepada empat juta orang awam, termasuk ratusan ribuan yang hilang tempat tinggal sejak beberapa tahun lalu akibat tindakan pasukan rejim di wilayah terjejas perang itu. – Terjemahan AlHijrah Online


PM ANWAR TUNAI SOLAT SUNAT AIDILADHA DI MASJID PUTRA

PUTRAJAYA: Perdana Menteri Datuk Seri Anwar Ibrahim hari ini menunaikan solat sunat Aidiladha di Majlis Putra, di sini.

Beliau yang tiba bersama isteri Datuk Seri Dr Wan Azizah Wan Ismail pada pukul 8.19 pagi, disambut oleh Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff sebelum memasuki dewan utama masjid bagi menunaikan solat Aidiladha.

Solat sunat Aidiladha ini pertama bagi Anwar bersama-sama warga Putrajaya sejak mengambil alih tampuk kepimpinan Kerajaan Persekutuan pada November tahun lepas.

Turut hadir, Menteri Dalam Negeri Datuk Seri Saifuddin Nasution Ismail dan Ketua Setiausaha Negara Tan Sri Mohd Zuki Ali.

Anwar kemudian bertakbir raya bersama kira-kira 20,000 jemaah sebelum menunaikan solat sunat Aidiladha yang diimamkan Imam Besar Masjid Putra Salahuddin Ghozali.

Perdana Menteri turut mendengar bacaan khutbah Aidiladha bertajuk ‘Nilai Pengorbanan’ yang disampaikan Salahuddin.

Anwar juga tidak melepaskan peluang beramah mesra dan bersalaman dengan jemaah lain sebaik selesai khutbah Aidiladha.

Sementara itu, Anwar ketika ditemui hanya menyampaikan ucapan ringkasnya kepada media.

“Selamat semua, tenang semua, sabar semua semangat pengorbanan semua, insya-Allah. Selamat negara, selamat umat,” katanya dalam ucapan ringkas itu. — AlHijrah Online


BANGUNAN MEDIA ANTARABANGSA DI GAZA DIBOM ISRAEL

GAZA: Sebuah bangunan di Gaza yang menjadi pejabat beberapa agensi media antarabangsa musnah selepas dibedil serangan udara Israel.

Bangunan tersebut menempatkan pejabat media Al Jazeera selain Associated Press.

Lapor Al Jazeera setakat ini belum dapat disahkan jika terdapat individu yang menjadi mangsa serangan tersebut.

Dilaporkan penghuni bangunan tersebut telah diberi amaran satu jam sebelum serangan tersebut berlaku.

Selain pejabat, bangunan tersebut turut mempunyai beberapa buah pangsapuri. — AlHijrah Online


SULTAN TERENGGANU MAHU MASJID PERBANYAK AKTIVITI TADARUS AL-QURAN

KUALA TERENGGANU: Sultan Terengganu Sultan Mizan Zainal Abidin menitahkan supaya semua masjid di negeri ini memperbanyakkan aktiviti tadarus al-Quran secara beramai-ramai, sepanjang bulan Ramadan.

Baginda bertitah, ia bagi mengangkat kemuliaan bulan yang penuh keberkatan dan kenikmatan.

Titah baginda, aktiviti bertadarus beramai-ramai bukan sahaja mampu memberi semangat dan motivasi kepada umat Islam, malah mengeratkan silaturrahim sesama mereka.

“Ramadan juga dikenali sebagai bulan al-Quran, kerana pada permulaannya diturunkan mukjizat teragung umat Islam.

“Ia mengandungi pelbagai fadilat terhebat jika membacanya, apatah lagi ‘mentadabbur’ (menghayati dan merenung) kitab suci tersebut pada bulan Ramadan,” titah baginda dalam perutusan yang dikeluarkan Majlis Agama Islam dan Adat Melayu Terengganu (MAIDAM) hari ini.

Selain itu Sultan Mizan turut menyeru kepada semua rakyat supaya membayar zakat kepada MAIDAM dan memperbanyakkan sedekah pada bulan ini.

Baginda bertitah pemberian zakat dan sedekah dapat melatih jiwa, supaya lebih prihatin dengan nasib saudara seagama yang mengalami kesusahan hidup.

“Beta menyeru semua rakyat supaya menunaikan zakat kepada MAIDAM melalui amil yang dilantik.

“Mudah-mudahan zakat yang kita keluarkan dapat disalurkan sebaik mungkin kepada asnaf yang berhak. Ia juga dapat memberikan sinar buat mereka dalam mempersiapkan diri menyambut Ramadan,” titah baginda. –AlHijrah Online


TILMIZ FAHMI JUARA AKADEMI QURRA’ MUSIM PERTAMA

KUALA LUMPUR: Tilmiz Fahmi atau Muhamad Nurfahmi Zainal, 23, dinobatkan sebagai Juara Akademi Qurra’ musim pertama terbitan TV AlHijrah.

Beliau membawa pulang hadiah wang tunai berjumlah RM25,000.

Sementara itu, Tilmizah Nooraini atau Nooraini Abdullah, 40, diumum sebagai Naib Johan yang membawa pulang hadiah RM15,000 manakala Tilmizah Maghfirah atau Nik Maghfirah Nik Abd Rahman Zaki, 19 mendapat tempat ketiga yang akan membawa pulang hadiah RM10,000.

Tempat keempat jatuh kepada Tilmiz Zuhdi atau Muhammad Nur Zuhdi Mohd Daud, 25 dan tempat kelima jatuh kepada Tilmiz Akasyah atau Tilmiz Akasyah atau Muhammad Akasyah Md Yunos, 18.

Pada pentas akhir Akademi Qurra’ Tilmizah Nooraini telah dinobatkan sebagai penerima Anugerah Alunan Terindah.

Turut hadir ke pentas akhir malam ini Menteri di Jabatan Perdana Menteri (Hal Ehwal Agama) Senator Datuk Dr Mohd Na’im Mokhtar, Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff, Pengerusi TV AlHijrah Mohd Khair Ngadiron dan Ketua Pegawai Eksekutif TV AlHijrah Namanzee Harris. — AlHijrah Online


SULTAN IBRAHIM TEGUR SUNGAI DICEMARI PELBAGAI SAMPAH

JOHOR BAHRU: Sultan Johor Sultan Ibrahim Ibni Almarhum Sultan Iskandar, kesal dengan pemandangan Sungai Danga yang dicemari dengan pelbagai sampah sarap yang mengotori sepanjang lembangan sungai.

Baginda bertitah agar Exco Kesihatan dan Alam Sekitar Johor, R. Vidyananthan segera mengambil perhatian dan tindakan bagi mengatasi masalah pembuangan sampah di sungai-sungai.

“Exco Kesihatan dan Alam Sekitar ambil perhatian perkara ini, jangan tengok masalah kesihatan sahaja, manakala penjagaan alam sekitar juga penting untuk kehidupan rakyat.

“Kerja-kerja perlu dilakukan secara berterusan, begitu juga aspek penguatkuasaan dan pemantauan. Jangan tunggu hingga ditegur, baru kerja hendak dijalankan,” titah Sultan Johor hari ini.

Baginda Tuanku Sultan, turut bertitah Exco berkenaan supaya segera menyediakan laporan berhubung punca masalah pencemaran sampah sarap di sungai-sungai.

“Banyak peruntukan disalurkan kepada agensi dan jabatan yang bertanggungjawab menjaga sungai dan alam sekitar, namun tiada kesan,” titah Sultan Johor. – AlHijrah Online


AGONG ZIARAH MAKAM NABI MUHAMMAD SAW, RAUDHAH DI MADINAH

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat menziarahi makam junjungan mulia Nabi Muhammad SAW dan Raudhah di Masjid Nabawi, Madinah di Arab Saudi semalam.

Menurut catatan di Facebook Istana Negara hari ini, Seri Paduka turut berkenan menunaikan solat fardu Maghrib dan Isyak serta solat sunat di perkarangan makam Nabi Muhammad SAW.

Menurut Istana Negara, selesai solat isyak, Seri Paduka disertai Raja Permaisuri Agong Tunku Azizah Aminah Maimunah Iskandariah.

“(Seri Paduka berdua)… berkenan membaca doa salam dan selawat kepada junjungan Nabi Muhammad SAW dengan dipimpin oleh mutawif bagi tetamu negara Sheikh Mustafa Alarabi,” demikian menurut Istana Negara.

Menurut catatan itu, turut berangkat menziarah ialah Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah dan turut sama mengiringi ialah paduka-paduka anakanda Seri Paduka.

“Seri Paduka berdua kemudiannya berkenan menziarahi Raudhah dan menunaikan solat sunat di situ.

“Seri Paduka berdua dan delegasi dijadualkan berangkat ke Kota Suci Makkah esok (23 Jun) untuk menunaikan ibadah haji,” demikian menurut catatan itu.

Al-Sultan Abdullah dan Tunku Azizah dijadual berada di Madinah dan Makkah hingga 1 Julai untuk menunaikan ibadah haji.

Kerajaan Arab Saudi mengumumkan hari Wukuf yang merupakan kemuncak haji adalah pada Selasa, 27 Jun, manakala Hari Raya Aidiladha disambut pada Rabu, 28 Jun.

Umat Islam di Malaysia pula akan menyambut Aidiladha pada 29 Jun. –AlHijrah Online


REMAJA MAUT DIPANAH PETIR KETIKA JARING KETAM DI PULAU MERAMBONG

ISKANDAR PUTERI: Seorang remaja lelaki berusia 17 tahun maut selepas dipercayai dipanah petir ketika menjaring ketam bersama bapanya dengan menaiki bot di kawasan berhampiran Pulau Merambong di sini, pagi tadi.

Ketua Polis Daerah Iskandar Puteri ACP Rahmat Ariffin berkata dalam kejadian kira-kira 8.15 pagi itu menyebabkan mangsa meninggal dunia di tempat kejadian, manakala bapanya yang berusia 60 tahun tidak mengalami sebarang kecederaan.

“Hujan lebat ketika kejadian dan hanya mangsa berdua bersama bapanya di dalam bot berenjin 15 kuasa kuda. Kejadian berlaku ketika mangsa sedang mendapatkan pelampung untuk menarik jaring menangkap ketam yang dipasang pada hari sebelumnya.

“Bapa mangsa tercampak ke hujung bot berdekatan enjin dan masih mampu menyelamatkan anaknya dengan menarik tangan mangsa sebelum dibantu oleh nelayan berhampiran,” katanya dalam kenyataan hari ini.

Menurut Rahmat remaja yang berasal dari Kampung Ladang di Gelang Patah itu tidak bersekolah dan bekerja sebagai nelayan bersama bapanya.

Beliau berkata kes diklasifikasikan sebagai mati mengejut (SDR). –AlHijrah Online


EKSKLUSIF: KOS UMRAH NAIK?

Oleh Syed Azwan Syed Ali syed.azwan@tvalhijrah.com

KUALA LUMPUR: Di sebalik pemansuhan peraturan bayaran visa Saudi Riyal (SAR) 2,000 bagi umrah berulang yang diumumkan Kerajaan Arab Saudi kelmarin, bakal jemaah perlu bersedia dengan kenaikan kos umrah secara keseluruhan.

Ini kerana sejurus pemansuhan
bayaran visa SR2000 bagi jemaah berulang itu, Kerajaan Saudi telah mewajibkan
bayaran visa SR300 (RM333) bagi semua jemaah iaitu tambahan kepada SR200
bayaran visa umrah, cukai VAT dan kos logistik sedia ada.

Timbalan Presiden Persatuan
Syarikat Pengendalian Pelancongan Bumiputera Malaysia (BUMITRA), Harun KC Ahmmu
berkata, ini bermakna kos keseluruhan visa umrah baharu yang perlu dibayar
jemaah adalah SAR500 (RM556).

“Kos umrah akan berlaku kenaikan sebab kos visa bertambah,” katanya ketika dihubungi Hijrah Online sejurus tiba dari Jeddah, Arab Saudi hari ini.

Media melaporkan Kerajaan Arab
Saudi mengeluarkan perintah diraja yang menstruktur semula visa lawatan, haji
dan umrah ke negara itu, termasuk pembatalan yuran mengerjakan umrah berulang.

Ketika ini kos berkaitan visa umrah
ditetapkan pada kadar SAR200 meliputi caj visa (SAR88.75), kos perkhidmatan logistik
(SAR100) dan cukai VAT lima peratus (SAR9.4375).

Harun berkata dengan peraturan
baru itu bermakna jumlah bayaran visa umrah beserta kos logistik dan VAT adalah
SAR500.

“Implikasinya, harga pakej umrah akan mengalami kenaikan sebanyak SAR 300. Ia bersesuaian dengan arahan Kerajaaan Arab Saudi mulai musim umrah 1441 Hijrah yang mewajibkan tempahan umrah menggunakan sistem Maqam (Hajj and Umrah Global Distribution System) akan mengakibatkan kenaikan kos kepada pakej umrah keseluruhannya,” kata Timbalan Presiden BUMITRA itu.

Susulan itu, Harun berkata, semua
bakal jemaah umrah hendaklah bersedia menerima peningkatan kos pakej umrah yang
berada di  luar kawalan pihak agensi pengendalian
umrah.

Media sebelum ini melaporkan pembatalan bayaran visa umrah bagi jemaah berulang sejak 2016 itu sejajar dengan Visi 2030 Arab Saudi yang menyasarkan 30 juta jemaah umrah pada tahun berkenaan. – AlHijrah Online


LAPOR SEGERA JIKA HARGA AYAM TIDAK MUNASABAH

ALOR SETAR: Orang ramai dinasihatkan supaya segera membuat laporan  kepada Kementerian Perdagangan Dalam Negeri dan Kos Sara Hidup (KPDN) jika mendapati harga ayam dan makanan berasaskan ayam didapati tidak munasabah hingga membebankan pengguna.

Pengarah KPDN Kedah Affendi Rajini Kanth berkata tindakan tegas akan diambil terhadap peniaga yang mengambil kesempatan atas keputusan kerajaan menamatkan subsidi dan kawalan harga ayam berkuat kuasa secara rasmi hari ini.

“Saya juga menerima maklumat kononnya kenaikan harga ayam akan menyebabkan kenaikan harga makanan…tak wajar naikkan harga makanan dengan alasan harga ayam naik.

“Jika pengguna mendapati ada kenaikan harga (termasuk makanan) yang tak munasabah dan tak masuk akal, sila salurkan aduan…jadilah mata serta telinga KPDN Kedah untuk beri laporan dan kita akan ambil tindakan tegas,” katanya kepada pemberita selepas melakukan tinjauan di Pasar Besar Alor Setar di sini hari ini.

Dalam pada itu, katanya tinjauan KPDN di pasar besar di sini mendapati harga ayam masih berada pada kadar biasa iaitu sekitar RM7.70 hingga RM9.40 sekilogram.

Sementara itu, peniaga ayam, Mohd Lutfi Abdul Ghani, 63, berkata beliau mungkin terpaksa menaikan sedikit harga jualannya jika berlaku peningkatan harga di peringkat orang tengah dan ladang.

“Pakcik ambil bekalan daripada orang tengah bukan ambil terus daripada pembekal, walapun mahal sikit tapi pelanggan pakcik tetap beli. Bagi pakcik, untung sikit pun tak apa asalkan mereka datang,” katanya ketika ditemui di sini hari ini.

Mohd Zakir Zahir, 27, pula berkata keputusan kerajaan menamatkan subsidi tersebut tidak memberi kesan kepada perniagaannya kerana tiada kenaikan di peringkat ladang buat masa ini.

“Bila peladang kata naik, kami naik kalau turun kami turun dan kalau naik pun tak banyak dalam 30 sen atau 20sen. Naik atau turun harga memang tak tentu, setakat ini paling mahal kami pernah jual harga RM9.20 sekilogram dan hari ini RM7.70 sekilogram, harga ini memang murah,” katanya.

Pengguna, Hadri Munir Yusof, 37, berkata dalam situasi sekarang, pengguna perlu bijak memilih kedai yang menawarkan harga murah dan pihak berkuasa pula melebihkan pemantauan bagi memastikan peniaga tidak meletakkan harga keterlaluan.

“Walaupun kerajaan sudah bagi hak kepada peniaga (tiada kawalan harga), dalam waktu ini pengguna perlu tinjau dulu harga semasa di pasaran sebelum membeli,” katanya. –AlHijrah Online


PENUNGGANG MAUT MOTOSIKAL HILANG KAWALAN

KUANTAN: Seorang maut apabila motosikal yang ditunggangnya hilang kawalan lalu terbabas sebelum dilanggar tiga motosikal yang lain dari arah belakang, di sini, tengah malam Khamis.

Kejadian jam 11:00 malam itu berlaku di Kilometer 191.5 Lebuhraya Pantai Timur1 (LPT1) melibatkan mangsa maut Muhammad Zul Harif Aizil Mohd Zulazreen, 21, yang menghala ke Kuantan dari Maran.

Ketua Polis Daerah Kuantan, Asisten Komisioner Wan Mohd Zahari Wan Busu berkata mangsa yang mengalami kecederaan parah disahkan meninggal dunia dilokasi kejadian.

“Apabila tiba dilokasi, motosikal ditunggang Muhammad Zul Harif Aizil dipercayai hilang kawalan lalu terbabas sebelum dilanggar oleh tiga motosikal yang lain dari arah belakang.

“Akibat kemalangan itu tiga lagi penunggang motosikal lain mengalami kecederaan,” katanya.

Beliau berkata, mayat mangsa dihantar ke Hopital Tengku Ampuan Afzan (HTAA) untuk bedah siasat dan mangsa cedera turut dirawat di hospital sama.

Kes disiasat dibawah Seksyen 41(1) Akta Pengangkutan Jalan 1987. — AlHijrah Online


TIDAK KISAH BERSESAK, DATANG DARI JAUH DEMI SAMBUT HARI KEBANGSAAN

PUTRAJAYA: Lautan manusia pada sambutan Hari Kebangsaan 2023 di sini, tidak sedikit pun melunturkan semangat orang ramai yang hadir terus kekal ke penghujung sambutan bagi meraikan hari yang penuh bersejarah bersama-sama.

Pengunjung pelbagai kaum tidak kira tua atau muda dilihat tidak kisah bersesak dan berhimpit antara satu sama lain, malah ada yang sanggup datang sekeluarga dari luar Putrajaya semata-mata untuk berada di Dataran Putrajaya, menyaksikan sambutan kemerdekaan negara ke-66.

Bagi Anita Mary Fr, 35, dia tidak pernah hadir ke mana-mana sambutan Hari Kebangsaan sebelum ini dan pengalaman kali pertamanya ini amat mengujakan serta melahirkan rasa seronok dengan persembahan udara yang memukau ribuan pengunjung.

“Memandangkan sekarang cuti sekolah dan saya tidak balik kampung ke Taiping, Perak, jadi saya menggunakan peluang itu untuk datang ke sini (dataran),” kata guru Bahasa Inggeris itu yang menggunakan bas perantara percuma dari Putrajaya Sentral untuk ke Dataran Putrajaya.

Seawal 1 pagi, orang ramai sudah mula membanjiri pekarangan Dataran Putrajaya dan ada juga yang sanggup “berkampung” dan tidur di kaki lima bangunan untuk sama-sama menyambut Hari Kebangsaan 2023.

Ibu kepada sepasang anak, May Cham yang berusia lingkungan 40-an berkata dia sangat berpuas hati dengan persembahan dan perarakan yang dipamerkan pada sambutan hari ini.

“Saya paling suka tengok perarakan kontinjen keselamatan, mereka nampak segak dan aset-aset yang dipamerkan pun menarik,” katanya yang datang dari Puchong, Selangor bersama tujuh ahli keluarga yang lain.

Dalam pada itu, Cham berkata untuk sambutan tahun hadapan, mungkin pihak penganjur boleh mempertimbangkan untuk menyediakan skrin televisyen di lebih banyak lokasi bagi memberi peluang pengunjung yang tidak dapat duduk di barisan hadapan untuk sama-sama menyaksikan persembahan dan perarakan.

Pekerja kilang, Zawawi Junuh, 35, yang hadir ke sini bersama isterinya dari Melaka berpendapat persembahan udara adalah yang paling menarik.

“Dari kecil saya hanya tengok sambutan Hari Kebangsaan di kaca televisyen dan tahun ni bila dapat tengok depan mata sendiri, perasaan itu sukar diungkapkan. Saya memang rasa gembira dan mungkin akan datang lagi tahun depan,” katanya.

Pelbagai gelagat manusia turut dapat dilihat ketika acara perarakan pasukan beruniform terutamanya apabila kenderaan Jabatan Bomba dan Penyelamat Malaysia (JBPM) membawa “abang bomba” menerima tepukan gemuruh dan sorakan daripada orang ramai.

Tidak kurang ada hadirin yang menjerit “abang sado” dan sebagai balasan, anggota bomba yang berada di atas kenderaan membaling bunga ros plastik secara rawak ke arah pengunjung.

Ada sesetengah pengunjung pula memakai baju bertemakan warna Jalur Gemilang, bandana merdeka yang tertera perkataan “Malaysiaku” dan “Anak Malaysia”, tidak kurang juga yang mewarnakan muka dengan corak celoreng dan Jalur Gemilang.

Di beberapa sudut, kelihatan peniaga kecil-kecilan turut mengambil peluang mencari pendapatan tambahan dengan menjual makanan ringan seperti burger, roti dan minuman.–AlHijrah Online


ANWAR TEGASKAN BELIAU TIDAK AKAN ZALIMI SESIAPA TERMASUK PEMBANGKANG

TANJONG KARANG: Perdana Menteri Datuk Seri Anwar Ibrahim berkata beliau tidak akan menzalimi sesiapa termasuklah individu daripada parti pembangkang.

Anwar berkata beliau tahu bagaimana kehidupan di dalam penjara dan tidak akan sewenang-wenangnya menggunakan kuasa sebagai Perdana Menteri.

“(Kalau ikutkan) saya dikritik, sudah lama saya ambil tindakan. Kalau ikut kadang-kadang geram, saya dah perosok dalam lokap tetapi tidak boleh sebab negara ini negara hukum (ada undang-undang).

“Orang PAS ke, orang Bersatu ke, saya tidak akan zalimi kerana saya tahu apa dia sengsara duduk dalam penjara,” katanya ketika berucap pada Majlis Sambutan Maal Hijrah 1445H Perpaduan Tanjong Karang di Kampung Raja Musa di sini yang turut dihadiri Menteri Besar Selangor Datuk Seri Amirudin Shari.

Perdana Menteri berkata demikian susulan pendakwaan Menteri Besar Kedah Datuk Seri Muhammad Sanusi Md Nor, 48, di dua Mahkamah Sesyen Selayang pada Selasa atas pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik minggu lepas.

Pengarah Pilihan Raya Perikatan Nasional itu mengaku tidak bersalah selepas kedua-dua pertuduhan dibacakan di hadapan Hakim Nor Rajiah Mat Zin dan Hakim Osman Affendi Mohd Shalleh.

Beliau didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana raja.

Sementara itu, Perdana Menteri berkata anak muda perlu mempunyai kefahaman dalam memacu perubahan negara seperti yang dilaksanakan oleh sahabat Rasulullah, Ali bin Abi Talib, yang memainkan peranan utama ketika peristiwa hijrah umat Islam dari Makkah ke Madinah.

“Anak muda bukan setakat pegang bendera, jerit-jerit. Ikut dengan kefahaman. Kalau tanya setuju, sokong Anwar atau Pakatan Harapan, Barisan Nasional, biar dengan kefahaman,” katanya.–AlHijrah Online


TARIKH LIHAT ANAK BULAN ZULHIJAH 18 JUN

KUALA LUMPUR: Tarikh melihat anak bulan Zulhijah bagi menetapkan tarikh Hari Raya Aidiladha adalah pada petang Ahad, 18 Jun bersamaan 29 Zulkaedah 1444 Hijrah, demikian menurut kenyataan pejabat Penyimpan Mohor Besar Raja-Raja hari ini.

Penyimpan Mohor Besar Raja-Raja akan mengisytiharkan pada malam itu juga tarikh 1 Zulhijah dan tarikh 10 Zulhijah iaitu Hari Raya Aidiladha yang ditetapkan melalui radio dan televisyen.

“Majlis Raja-Raja telah mempersetujui bahawa cara menetapkan tarikh Hari Raya Korban adalah berdasarkan rukyah dan hisab,” menurut kenyataan itu.

Kenyataan itu turut menyebut bahawa jawatankuasa-jawatankuasa yang berkenaan telah diperkenankan untuk melihat anak bulan Zulhijah pada petang hari tersebut di lebih 20 lokasi di seluruh negara.

Lokasi tersebut ialah Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Pusat Falak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.

Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis.–AlHijrah Online


POLIS BURU LELAKI PECAH CERMIN KERETA, UGUT PEMANDU WANITA

KOTA BHARU: Polis sedang mengesan seorang lelaki yang memecahkan cermin kereta dan mengugut seorang pemandu wanita dalam kejadian di Simpang Empat Limbat, Khamis lepas.

Pemangku Ketua Polis Kelantan Datuk Muhamad Zaki Harun berkata insiden itu berlaku pada 5.45 petang ketika mangsa berusia 35 tahun sedang memandu sebuah kereta Perodua Axia berseorangan.

“Mengikut keterangan mangsa semasa dia sedang memandu berseorangan, kenderaannya telah dihimpit sebuah kereta Toyota Vios yang dipandu suspek.

“Suspek kemudian secara tiba-tiba telah menghalang laluan dan berhenti di tengah jalan sebelum menghampiri kenderaan mangsa lalu memecahkan cermin kereta (bahagian pemandu) serta mengugut mangsa,” katanya dalam kenyataan hari ini.

Muhamad Zaki berkata pihaknya telah mengenal pasti lelaki itu yang berusia 40an dan membuat serbuan ke sebuah rumah di Nilam Puri, dekat sini, namun dia telah menghilangkan diri.

Katanya anggota Jabatan Siasatan Jenayah Ibu Pejabat Polis Daerah Kota Bharu dan Ibu Pejabat Polis Kontinjen Kelantan telah digerakkan bagi mengesan dan memburu suspek.

Kes disiasat mengikut Seksyen 506 Kanun Keseksaan (KK), Seksyen 279 KK dan Seksyen 427 KK.

“Bagi Seksyen 506 KK, suspek boleh dihukum penjara selama tempoh sehingga tujuh tahun atau dengan denda atau kedua-duanya sekali atas kesalahan mendatangkan ugutan jenayah,” katanya.

Terdahulu, dua rakaman video kejadian itu, masing-masing berdurasi dua minit 16 saat dan 36 saat, tular di media sosial sejak semalam.–AlHijrah Online


PENUBUHAN STESEN TV ISLAM TUMPUAN SIDANG KEMUNCAK KL

Oleh Zaim Zamani

PUTRAJAYA: Penubuhan televisyen Islam untuk mengatasi masalah Islampfobia akan menjadi antara perkara utama dalam Sidang Kemuncak Kuala Lumpur dijadualkan Disember ini.

Perdana Menteri, Tun Dr Mahathir Mohamad berkata saluran media itu penting untuk melawan tanggapan negatif terhadap Islam dan memberi maklumat tepat berhubung cara hidup sebenar.

“Kalau kita ada TV yang khusus menerangkan apa itu Islam, apa yang telah kita buat dan apa yang telah kita capai dan sebagainya serta menjelaskan punca berlaku keganasan.

“Sebagai contoh kenapa orang Muslim terlibat dalam kelakuan keganasan. Jadi stesen TV ini sangat penting,” katanya dalam sidang media khas sempena penganjuran Sidang Kemuncak Kuala lumpur.

Tun Mahathir berkata idea penubuhan stesen TV itu dicapai hasil pertemua beliau dengan dua lagi pemimpin Islam iaitu Preside Turki Recep Tayyip Erdogan dan Perdana Menteri Pakistan, Imran Khan.

Beliau berkata penubuhan stesen TV itu dicadangkan untuk disiarkan di seluruh dunia dalam pelbagai bahasa.

Katanya, selain memperjelaskan cara hidup Islam kepada bukan Muslim, kandungan televisyen itu boleh digunakan umat Islam untuk mendalami agama suci itu.

“Kami fikir untuk lakukan perkara selain deklarasi. Sebagai contoh idea penubuhan televisyen khas ini adalah langkah ke depan yang kita ambil selain deklarasi.

“Kita hendak buat perkara yang kita boleh jelaskan perkara yang dihadapi umat Islam dan mungkin cari jalan penyelesaian untuknya,” katanya.

Sidang Kemuncak Kuala Lumpur dijangka akan diadakan pada Disember tahun ini.

Acara itu merupakan pertama kali dianjurkan Malaysia bakal menghimpunkan ramai pemimpin Islam antarabangsa untuk membincangkan isu-isu menghimpit dunia Islam. — AlHijrah Online


PROTES DI LUBNAN: PARTI KRISTIAN KELUAR KERAJAAN

BEIRUT: Parti Maronite Kristian bertindak keluar dari Kerajaan
Lubnan di tengah-tengah protes rakyatnya terhadap rancangan kabinet campuran
untuk menaikkan cukai.

Ketua Lebanese Forces Party, Samir Geagea dalam ucapannya yang disiarkan
televisyen lewat malam Sabtu berkata, empat menterinya meletakkan jawatan.

“Kerajaan semasa gagal mengambil langkah-langkah perlu untuk menyelamatkan negara,” kata Geagea dipetik agensi berita Anadolu.

Beliau berkata partinya meminta menterinya untuk melepaskan
jawatan dalam usaha pembentukan kerajaan baharu.

Ribuan rakyat Lubnan memprotes di jalanan untuk hari ketiga selepas kerajaan merancang mengenakan bayaran ke atas Whatsapp dan aplikasi berkaitan.

Lubnan mempunyai hutang USD86.2 bilion bagi suku pertama tahun
ini antara yang tertinggi di dunia.

Keadaan diburukkan dengan kadar pengangguran dalam kalangan
belia yang tinggi menyebabkan rakyat makin tertekan.

Perdana Menteri Lubnan, Saad al-Hariri menyalahkan rakannya di dalam kerajaan kerana menghalang reformasi ekonomi yang mungkin menyelesaikan krisis selain memberi 72 jam kepada pihak terbabit daripada menghalangnya, atau beliau akan meletakkan jawatan.

Ketua Hesbollah, Hassan Nasrallah pada Sabtu berkata pihaknya
tidak bersetuju dengan peletakan jawatan cabinet itu. – Terjemahan AlHijrah
Online


JURUTERBANG HELIKOPTER TERPUTUS HUBUNGAN DITEMUI SELAMAT

TAPAH: Juruterbang sebuah helikopter yang terputus hubungan dengan Pusat Kawalan Trafik Udara Kuala Lumpur (KLATCC) sebelum dilaporkan hilang di kawasan Bidor petang semalam ditemukan selamat di sekitar lokasi kejadian, kata Menteri Pengangkutan Datuk Seri Dr Wee Ka Siong.

Beliau berkata juruterbang itu dijumpai pada 8.20 pagi ini dan pada masa ini pasukan penyelamat sedang berusaha membawa keluar juruterbang berkenaan untuk dihantar Hospital Raja Permaisuri Bainun, Ipoh.

“Setinggi penghargaan diucapkan kepada pasukan Tentera Udara Diraja Malaysia, Polis Diraja Malaysia (PDRM), Jabatan Bomba dan Penyelamat dan semua yang terlibat di dalam operasi mencari dan menyelamat (SAR),” katanya dalam catatan menerusi Facebooknya hari ini.

Semalam Wee dilaporkan berkata pesawat jenis Eurocopter milik syarikat swasta itu terputus hubungan pada kira-kira 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.

Ketua Polis Perak Datuk Mohd Yusri Hassan Basri dilaporkan berkata SAR dihentikan sementara malam tadi memandangkan faktor cuaca tidak mengizinkan dan tidak menentu.

Pemerhatian Bernama mendapati operasi yang bersambung hari ini bermula seawal 7.30 pagi melibatkan lima kumpulan dan dipecahkan kepada dua sektor besar.

Ketua Polis Daerah Tapah Supt Wan Azharuddin Wan Ismail berkata operasi itu melibatkan kawasan Kampung Kenangan, Jalan Bidor-Teluk Intan dan turut memfokuskan pencarian dalam radius lima kilometer di kawasan Hutan Simpan Chikus, tempat isyarat terakhir mangsa sebelum hilang.

Ia melibatkan 10 pegawai dan 197 anggota daripada pelbagai agensi antaranya PDRM, Pasukan Gerakan Am (PGA), Unit Udara, Bomba, Pasukan Mencari dan Menyelamat Khas Malaysia (SMART) dan Jabatan Perhutanan Negeri selain sebuah helikopter Unit Udara PDRM turut diterbangkan bagi mengesan mangsa. — AlHijrah Online


PENGANUT KRISTIAN DI SABAH, SARAWAK DIBENAR GUNA KALIMAH ALLAH UNTUK PENDIDIKAN

KUALA LUMPUR: Mahkamah Tinggi Kuala Lumpur hari ini memutuskan kebenaran penganut agama Kristian di Sabah dan Sarawak untuk menggunakan kalimah Allah dan tiga lagi perkataan lain dalam penerbitan bahan pendidikan untuk ahli komuniti agama berkenaan.

Tiga lagi perkataan lain yang dibenarkan ialah solat, Kaabah dan Baitullah.

Lapor Sinar Harian, Hakim, Nor Bee Ariffin membuat keputusan itu selepas membenarkan perisytiharan yang dibuat oleh seorang wanita Melanau dari Sarawak, Jill Ireland Lawrence Bill bahawa hak perlembagaannya untuk mengamalkan agamanya dihalang dengan sekatan atau melarang pengimportan bahan pendidikan.

Pun begitu, penafian hanya untuk orang Kristian dan lambang salib di muka hadapan kulit buku atau bahan pendidikan disyaratkan sekiranya perkataan terbabit digunakan.

Pada 11 Mei 2008, CD berjudul ‘Cara Hidup Dalam Kerajaan Allah’, ‘Hidup Benar Dalam Kerajaan Allah’ dan ‘Ibadah Yang Benar Dalam Kerajaan Allah’, telah dirampas daripada Jill sebaik beliau tiba di lapangan terbang di Sepang. –AlHijrah Online


UMAT ISLAM PERLU BINA SEMULA TAMADUN AGUNG – ULAMA DUNIA

IPOH: Umat Islam perlu membina semula ketamadunan agung kerana ia dapat mengembalikan ‘izzah’ atau kuasa serta kemuliaan agama kepada ummah, kata Setiausaha Agung Kesatuan Ulama Muslimin Sedunia  Prof Dr Ali Muhyiddin Al-Qarah Daghi.

Beliau berkata untuk merealisasikan perkara itu, umat Islam perlu melaksanakan beberapa perubahan seperti yang disebut dalam al-Quran iaitu perubahan dalaman merangkumi hati, roh, nafsu, akal serta perubahan luaran meliputi akhlak dan tindak tanduk.

“Islam bukanlah semata-mata agama yang tersebar, sebaliknya ia adalah agama yang menghimpunkan akidah, syariah dan manhaj kehidupan.

“Islam telah merealisasikan tamadun yang besar dan kemajuan di dalam pelbagai bidang ilmu dan kajian, kesenian, pensyariatan,” katanya.

Beliau berkata demikian ketika berucap pada Muzakarah Sultan Nazrin Muizzuddin Shah bertemakan ‘Menjulang Kemuliaan Umat: Sejarah, Wawasan dan Harapan’ yang perasmiannya disempurnakan Sultan Perak Sultan Nazrin Shah di Pusat Konvensyen Casuarina @Meru, di sini, hari ini. Ucapan beliau yang dibacakan dalam bahasa Arab diterjemahkan oleh Ustaz Fauwaz Fadzil Noor.

Sementara itu, Mufti Perak Tan Sri Harussani Zakaria berkata golongan ulama dan umara sentiasa bergabung tenaga dalam membentuk umat Islam yang berilmu dan bersilang kemahiran untuk memimpin ummah ke mercu kejayaan.

Katanya kedua-dua golongan itu yang mewarnai ummah menyedari tanggungjawab besar mereka termasuk perlu kembali kepada jati diri keIslaman menurut acuan syarak.

“(Ulama dan umara) tahu hak yang perlu dipertahan dan dituntut, faham beban yang perlu dipikul dan dijinjing bersama dengan penuh ikhlas dan amanah.

“Bak benih pokok yang tidak ditanam, manakan dapat buahnya. Hasil perjuangan generasi lampau menyaksikan ulama dan umara bergabung tenaga dan berpisah tiada dalam membentuk umat yang mulia,” katanya. — BERNAMA


PTPTN diminta beri penjelasan semula

BAYAN BARU – Kementerian Pendidikan meminta Perbadanan Tabung
Pendidikan Tinggi Nasional (PTPTN) memberi penjelasan semula berhubung
cadangan untuk memperkenalkan sekatan perjalanan ke luar negara terhadap
 peminjam.

Menterinya, Dr Maszlee Malik berkata, tindakan itu perlu bagi
mengelakkan kekeliruan dalam kalangan rakyat terhadap agensi berkenaan.

Menurutnya,
 cadangan itu merupakan hasil daripada maklum balas yang diterima
daripada orang awam menerusi tinjauan atas talian bukannya dibuat oleh
PTPTN sendiri.

“Saya lihat apa yang dikatakan oleh pengerusi PTPTN itu, bukannya
keputusan atau cadangan agensi tersebut sebaliknya ia satu konsultasi
awam yang dilaksanakan oleh PTPTN. Saya rasa ada kekeliruan di situ.

“Oleh itu, PTPTN perlu memberikan penjelasan berhubung perkara tersebut bagi mengelakkan salah faham atau kekeliruan. Rakyat perlu tahu, ia bukan cadangan daripada PTPTN tetapi pandangan umum yang diperolehi hasil konsultasi awam,” katanya kepada media.

Maszlee ditemui selepas mengadakan lawatan ke Sekolah Jenis Kebangsaan Tamil (SJKT) Sungai Ara pagi tadi.

Semalam, PTPTN menyatakan bahawa cadangan agar agensi tersebut menguatkuasakan semula sekatan terhadap peminjam culas merupakan antara idea yang dikemukan pihak berkaitan hasil daripada sesi libat urus yang dijalankan.

Pengerusinya, Wan Saiful Wan Jan berkata, alasan bagi cadangan tersebut kerana ia berkesan ke atas peminjam PTPTN yang culas tidak membayar pinjaman bertujuan untuk mendisiplinkan mereka.

Bagaimanapun, beliau menegaskan bahawa ia bukan cadangan PTPTN tetapi pihak berkaitan dan idea-idea daripada konsultasi rakyat tersebut akan dibawa kepada Kementerian Pendidikan dan Kabinet. – SINAR HARIAN


PROJEK TEBATAN BANJIR AKAN DILAKSANAKAN SEHINGGA TAHUN 2100 – AHMAD ZAHID

PASIR MAS: Kerajaan akan terus melaksanakan projek tebatan banjir bagi menangani masalah bah di negara ini dalam tempoh jangka panjang sehingga tahun 2100.

Timbalan Perdana Menteri Datuk Seri Dr Ahmad Zahid Hamidi berkata perancangan yang mengambil masa selama 78 tahun itu akan dilakukan secara berfasa.

“Projek tebatan banjir ini akan dilakukan secara berfasa di kawasan yang sering mengalami banjir dan limpahan hujan dan projek ini membabitkan peruntukan yang besar,” katanya kepada pemberita selepas mengadakan lawatan kerja dan menziarahi mangsa banjir di Sekolah Kebangsaan Tok Deh, di sini hari ini yang turut dihadiri Menteri Besar Kelantan Datuk Ahmad Yakob.

Mengulas lanjut, Ahmad Zahid berkata antara pelan yang akan dilaksanakan termasuk menggali kuala atau muara sungai bagi mendalamkan kawasan sungai bagi memudahkan aliran air bergerak ke laut.

“Terdapat juga longgokan pasir di muara sungai yang menyebabkan aliran air tersekat sehingga menyebabkan berlakunya banjir.

“Oleh itu, apabila kita melakukan proses menggali pasir ini, ia boleh melebarkan sungai sekali gus dapat menyelesaikan masalah aliran air di kawasan yang terjejas banjir kerana keutamaan akan dilakukan di kawasan berlaku limpahan air atau banjir,” katanya. –AlHijrah Online


PEMBANTU RUMAH DIDERA

KUALA LUMPUR: Dipukul, ditampar dan pernah dicederakan di bahagian tangan dengan seterika. Itu nasib seorang pembantu rumah warga asing didera oleh majikannya sebelum diselamatkan oleh pihak polis selepas menerima laporan, 23 April lalu.

Ketua Polis Daerah Brickfileds Asisten Komisioner Amihizam Abdul Shukor berkata, pihaknya menerima aduan daripada seorang lelaki yang mengesyaki jirannya mendera pembantu rumah di sini, 12.50 tengah hari, 23 April lalu.

“Siasatan awal di lokasi kejadian mendapati wanita warga asing berusia 39 tahun itu mengalami kecederaan yang serius apabila seluruh badannya hampir melecur dan lebam di kedua-dua mata serta muka.”

“Mangsa yang bekerja sebagai pembantu rumah berkenaan selama hampir setahun enam bulan telah memberitahu sering dipukul, ditampar dan pernah dicederakan oleh majikannya di bahagian tangan dengan seterika,” katanya dalam satu kenyataan, hari ini.

Beliau berkata, mangsa telah mendapatkan rawatan di Pusat Perubatan Universiti Malaya (PPUM) dan kini ditempatkan di pusat perlindungan.

“Barang kes yang dipercayai digunakan oleh suspek bagi mencederakan mangsa turut dirampas bagi membantu siasatan.”

“Kertas siasatan kes ini sudah dirujuk ke Jabatan Peguam Negara, Putrajaya. Suspek dalam kes ini akan dihadapkan ke Mahkamah Kuala Lumpur esok untuk dituduh di bawah kanun keseksaan dan Akta Anti Pemerdagangan Orang dan Anti Penyeludupan Migran (ATIPSOM) 2007,” jelasnya.

Orang ramai yang mempunyai maklumat berkaitan aktiviti pemerdagangan manusia boleh tampil ke balai polis berhampiran untuk membuat laporan.—AlHijrah Online


POLIS SIASAT FACEBOOK LIVE DAKWA BERLAKU HIMPUNAN ULAMA, KEMUNCULAN IMAM MAHDI

KUALA KANGSAR: Polis sedang menyiasat perkongsian seorang lelaki menerusi Facebook Live di sebuah kedai di Sayong Lembah, di sini, yang mendakwa bakal berlaku perhimpunan ulama dan kemunculan Imam Mahdi.

Ketua Polis Perak, Datuk Mior Faridalathrash Wahid berkata, siaran langsung berdurasi lapan minit 56 saat di Facebook itu dilakukan semasa individu tersebut mengunjungi sebuah kedai yang menjual pelbagai senjata antaranya pedang dan keris.

Video tersebut dipercayai dibuat di sebuah kedai kraftangan pembuatan senjata di Sayong Lembah.

“Saya telah mengarahkan Ketua Jabatan Siasatan Jenayah negeri dan Ketua Polis Daerah Kuala Kangsar untuk jalankan siasatan. Video itu memang dibuat di Sayong Lembah, Kuala Kangsar.

“Polis akan dapatkan maklumat lanjut berhubung perkara ini,” katanya seperti dilapor Sinar Harian.

Sementara itu, ditanya sama ada video tersebut berkait dengan ajaran sesat Perjalanan Mimpi Yang Terakhir (PMYT) oleh wanita dikenali sebagai ‘Sittah Annur’, beliau berkata siasatan lanjut sedang dijalankan

Menurut Mior, siasatan dilakukan di bawah Seksyen 233 Akta Komunikasi dan Multimedia 1998.

Baru-baru ini tular di media sosial video Facebook Live seorang lelaki yang mendakwa bakal berlaku sebuah perhimpunan dihadiri hampir 300 ulama untuk menyaksikan kebangkitan Imam Mahdi.–AlHijrah Online


TUJUH KONTAK RAPAT KES PERTAMA OMICRON NEGATIF COVID-19 – DG HISHAM

KUALA LUMPUR: Sampel ujian RT-PCR yang dijalankan hari ini terhadap kes pertama varian Omicron di Malaysia termasuk tujuh kontak rapatnya disahkan negatif.

Ketua Pengarah Kesihatan Tan Sri Dr Noor Hisham Abdullah berkata, tujuh kontak rapat itu termasuk pemandu bas, pekerja universiti, tiga rakan pelajar universiti serta dua rakan sebilik pelajar warga asing berusia 19 tahun itu.

“Terkini dari Perak, kesemua lapan sampel ujian RT-PCR hari ini adalah negatif iaitu kes index Omicron pertama dlm negara (Afrika Selatan) & tujuh kes kontak rapat iaitu pemandu, pekerja universiti, tiga rakan pelajar universiti (dua Ghana & satu India) & dua rakan sebilik. Alhamdulilah,” jelas Noor Hisham menerusi ciapan di Twitternya, hari ini.

Sementara itu, Noor Hisham memaklumkan kesemua 106 penumpang telah dikenal pasti dan dikesan melalui pengesanan kontak rapat.

“Tiada penyebaran dalam komuniti dilaporkan. Mungkin disebabkan dia (kes indeks) telah melengkapkan vaksinasi dan nilai CT juga tinggi iaitu menandakan fasa penghujung jangkitan serta kebolehjangkitan rendah meskipun dikesan positif,” katanya.

Sebelum ini, Menteri Kesihatan Khairy Jamaluddin mengesahkan kes pertama varian Omicron telah dikesan di Malaysia.

Kes melibatkan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November.

Individu tersebut telah menjalani ujian RT-PCR COVID-19 setibanya di pintu masuk Lapangan Terbang Antarabangsa Kuala Lumpur (KLIA).–AlHijrah Online


AHLI PARLIMEN KEMBALI BERSIDANG PADA ISNIN INI

KUALA LUMPUR: Isnin ini, Ahli-ahli Parlimen akan kembali ke bangunan Parlimen bagi menghadiri sidang khas Dewan Rakyat selepas persidangan ditangguhkan sejak awal tahun ekoran pandemik COVID-19 yang kini telah mencecah 1 juta kes.

Buat pertama kali untuk tahun ini Ahli Parlimen akan berkumpul di bawah satu bumbung bagi mendengar penerangan, mengajukan soalan dan membahaskan beberapa perkara berkaitan Proklamasi Darurat dan langkah-langkah kerajaan dalam menangani pandemik COVID-19.

Persidangan lima hari mulai 26 Julai itu dilaksanakan secara bersemuka dengan kehadiran semua Ahli Parlimen di dalam dewan, tetapi dengan prosedur operasi standard (SOP) yang ketat.

Penjarakan sosial, pemakaian pelitup muka dua lapis selain menjalani ujian saringan COVID-19 adalah antara perkara yang wajib dipatuhi oleh Ahli Dewan Rakyat, petugas Parlimen dan media.

Persidangan Parlimen belum diadakan tahun ini berikutan perisytiharan darurat untuk seluruh negara pada 12 Jan dan berkuat kuasa hingga 1 Ogos dalam usaha mengekang penularan wabak COVID-19.

Bagaimanapun pada Jun, Yang di-Pertuan Agong Al-Sultan Abdullah Riayatuddin Mustafa Billah Shah menzahirkan pandangan supaya persidangan Parlimen diadakan secepat mungkin bagi membolehkan Pelan Pemulihan Negara (PPN) dan pelaksanaan Ordinan Darurat 2021 dibahas Ahli-ahli Dewan Rakyat.

Pada 5 Julai, kerajaan bersetuju untuk menasihati Yang di-Pertuan Agong supaya persidangan khas Dewan Rakyat bagi penggal ketiga diadakan selama lima hari pada 26, 27, 28 dan 29 Julai serta 2 Ogos manakala persidangan Dewan Negara ditetapkan pada 3 hingga 5 Ogos.

Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-peraturan Majlis Mesyuarat Dewan Rakyat Peraturan 11 (3) urusan-urusan mesyuarat itu  hendaklah ditetapkan oleh Perdana Menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.

Mesyuarat Khas Penggal Ketiga Parlimen Ke-14 itu juga berbeza dengan mesyuarat penggal biasa antaranya tanpa istiadat pembukaan oleh Yang di-Pertuan Agong, perbahasan rang undang-undang dan sesi soal jawab lisan.

Sebaliknya, urusan-urusan mesyuarat khas itu adalah bagi membentangkan Proklamasi Darurat serta Ordinan-ordinan Darurat yang dibuat di bawah Proklamasi Darurat itu mengikut Perkara 150 (3)  Perlembagaan Persekutuan.

Turut dijadualkan adalah pembentangan Proklamasi Darurat (mengenai Pilihan Raya Parlimen Gerik, Perak, Pilihan Raya Negeri Bugaya, Sabah) serta penerangan daripada menteri-menteri berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dilapor berkata Ahli-ahli Parlimen boleh meminta penjelasan dan memberikan pandangan mereka pada persidangan khas itu dan tidak timbul isu penerangan oleh sebelah pihak sahaja.

Sidang khas Parlimen sebelum ini pernah diadakan antaranya berkenaan isu Gaza pada 12 Jan 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Jan 2016.

Persidangan khas kali ini turut menarik perhatian apabila Menteri Pertahanan Datuk Seri Ismail Sabri Yaakob akan berada di kerusi ‘nombor dua’ selepas dilantik Timbalan Perdana Menteri pada 7 Julai.

Pada sidang khas ini juga empat Ahli Parlimen Bebas sebelum ini termasuk bekas Perdana Menteri Tun Dr Mahathir Mohamad hadir sebagai ahli Pejuang selepas parti itu didaftar secara rasmi pada 8 Julai.

Bagi media pula, walaupun kehadiran secara fizikal di bangunan Parlimen adalah terhad disebabkan kekangan wabak COVID-19, Parlimen akan memperkenal dan menyediakan kemudahan platform sidang media secara hibrid dan sesi temu bual interaktif secara ekslusif dengan Ahli-ahli Dewan Rakyat melalui aplikasi Zoom.

Dalam pada itu, Mesyuarat Pertama Penggal Keempat Parlimen ke-14 dijadual bermula pada 6 hingga 30 Sept selama 15 hari dengan istiadat pembukaan akan disempurnakan oleh Yang di-Pertuan Agong manakala Mesyuarat Kedua dijadual selama 32 hari bermula 25 Okt hingga 16 Dis.–AlHijrah Online / BERNAMA


PENGEMIS WARGA ASING AMBIL KESEMPATAN MINTA SEDEKAH DALAM BULAN RAMADAN

KOTA BHARU: Sikap penduduk yang suka bersedekah terutama pada bulan Ramadan menjadikan Bandar Kota Bharu tumpuan pengemis warga asing untuk menagih simpati daripada orang ramai sejak tahun 1970-an sehingga kini.

Yang Dipertua Majlis Perbandaran Kota Bharu Bandaraya Islam (MPKB-BRI) Rosnazli Amin berkata, antara lokasi yang menjadi tumpuan mereka adalah Masjid Muhammadi, bazar Ramadan dan kaki lima bank di sekitar bandar.

Menurutnya, antara modus operandi yang digunakan pengemis warga asing bagi meraih simpati orang ramai adalah dengan memakai pakaian lusuh selain membawa kanak-kanak kecil bersama.

Laporan penuh dalam Berita AlHijrah 28 Mac 2023.–AlHijrah Online


Pemilihan Agong tiada kena-mengena dengan saya – Tun Mahathir

JOHOR BAHRU – Perdana Menteri, Tun Dr. Mahathir Mohamad mengadap Sultan Johor, Sultan Ibrahim Sultan Iskandar di Istana Bukit Serene petang tadi menimbulkan persoalan mengenai pelantikan Seri Paduka Baginda Yang Di-Pertuan Agong baharu.

Bagaimanapun, Tun Dr. Mahathir berkata beliau tidak terlibat dalam urusan itu.

“Itu soal Raja-Raja, tak ada kena mengena dengan saya,” jelas beliau ringkas.

Beliau berkata demikian dalam sidang media selepas pertemuan empat mata itu berlangsung.

Ini ada kali pertama Tun Dr. Mahathir mengadakan pertemuan rasmi dengan Sultan Ibrahim sejak dilantik semula sebagai Perdana Menteri selepas pertukaran kerajaan pada Pilihan Raya Umum ke-14 lalu.

Pertemuan tertutup antara Sultan Ibrahim dan Tun Dr. Mahathir berlangsung 90 minit membincangkan pelbagai perkara termasuk pandangan rakyat terhadap Sultan Ibrahim.

“Saya boleh communicate (berhubung) dengan dia, kita setuju supaya kita frank (jujur), cakap secara terus terang, tiada sembunyi-sembunyi.

“Dia bagi pandangan dia, saya bagi pandangan saya,” katanya

Perdana Menteri memaklumkan pertemuan berkenaan berjalan lancar.

Pertemuan berkenaan dicadangkan Sultan Ibrahim sejak dua minggu lalu.

Tun Dr. Mahathir turut bersetuju untuk bertemu dengan Sultan Ibrahim pada masa akan datang sekiranya mempunyai masalah.

Beliau memaklumkan kali terakhir beliau bertemu Sultan Ibrahim ialah pada 20 tahun lalu dan jelasnya hubungan mereka berdua baik sahaja.


POLIS JOHOR BUKA KERTAS SIASATAN PENGANJURAN PARTI SEKS BEBAS

JOHOR BAHRU: Polis Johor telah membuka kertas siasatan berhubung poster penganjuran parti seks bebas yang didakwa berlangsung bulan depan, seperti yang tular di laman Twitter baru-baru ini.

Ketua Polis Johor Datuk Kamarul Zaman Mamat berkata kertas siasatan itu dibuka di bawah Seksyen 292 (e) Kanun Keseksaan yang jika sabit kesalahan boleh dipenjara maksimum tiga tahun atau denda atau kedua-duanya sekali.

Selain itu, beliau berkata bagi kesalahan penyebaran melalui media sosial, pihaknya akan membuat siasatan di bawah Seksyen 233 Akta Komunikasi dan Multimedia 1998 yang memperuntukkan denda tidak melebihi RM50,000 atau dipenjara tidak lebih setahun atau kedua-duanya, jika sabit kesalahan.

“Polis Kontinjen Johor telah terkesan satu penularan poster melalui media sosial yang mempromosikan pesta seks bebas. Pihak polis memberi amaran yang keras kepada pihak penganjur agar acara tersebut tidak diteruskan, dan dibatalkan.

“Kita juga akan membuat pemantauan berterusan atas apa-apa juga penganjuran acara yang menyalahi undang-undang dan akan mengambil tindakan tegas sekiranya berlaku pelanggaran undang-undang,” katanya dalam kenyataan hari ini.

Dalam pada itu, Kamarul Zaman memohon kerjasama orang ramai yang mempunyai sebarang maklumat berkaitan kejadian jenayah supaya menyalurkan maklumat ke bilik gerakan polis Johor menerusi talian 07-2212999.

Beliau turut menasihati orang ramai agar tidak membuat sebarang spekulasi yang boleh mencetuskan kebimbangan atau menggugat ketenteraman awam.

Selasa lepas, kerajaan negeri memberi amaran kepada semua pihak supaya tidak menganjurkan sebarang program yang boleh mendorong orang ramai melakukan maksiat dan kegiatan tidak bermoral.  Pengerusi Jawatankuasa Hal Ehwal Agama Islam negeri Mohd Fared Mohd Khalid turut memohon kerjasama orang ramai untuk membantu mencegah dan menghalang kegiatan itu daripada berlaku di Johor.–AlHijrah Online


COVID-19 : 4,577 RAKYAT MALAYSIA DI LUAR NEGARA DIBAWA PULANG – WISMA PUTRA

KUALA LUMPUR: Seramai 4,577 rakyat Malaysia di luar negara berjaya dibawa pulang melalui proses repatriasi yang dibiayai sepenuhnya oleh kerajaan, sumbangan parti politik, pihak swasta, mahupun dibiayai secara persendirian, setakat hari ini.

Timbalan Menteri Luar Datuk Kamarudin Jaffar dalam kenyataan hari ini berkata bagaimanapun seramai 3,026 rakyat Malaysia dilaporkan masih terkandas di 45 negara dengan jumlah paling ramai di India melibatkan 1,446 orang.

“Daripada jumlah 3,026 orang rakyat Malaysia yang terkandas ini, seramai 2,016 orang sahaja merupakan pelancong atau pelawat jangka pendek.

“Selebihnya pula merupakan rakyat Malaysia yang menetap atau bermastautin di negara lain atas sebab pekerjaan atau pembelajaran, tetapi membuat perancangan untuk pulang dalam tempoh Perintah Kawalan Pergerakan (PKP), mereka boleh dikategorikan sebagai terkandas yang tidak kritikal,” katanya.

Beliau yang juga Pengerusi Pasukan Petugas COVID-19 Kementerian Luar berkata antara negara lain yang mencatatkan sejumlah besar rakyat Malaysia yang terkandas adalah di Thailand (259 orang), Australia (152), New Zealand (149), Pakistan (144), Vietnam (131), Arab Saudi (121), Filipina (97), Sri Lanka (61) dan Nepal (50).

Dalam pada itu, Kamarudin berkata sebanyak dua penerbangan sewaan khas Malindo Airlines membawa 344 rakyat Malaysia yang terkandas di Chennai telah tiba di Lapangan Terbang Antarabangsa Kuala Lumpur hari ini melalui penerbangan OD 210 dan OD 212 masing-masing pada 4.35 pagi dan 5.10 pagi.

Menurutnya, Kementerian Luar juga sedang menyelaraskan usaha untuk membawa pulang baki rakyat Malaysia yang masih terkandas di India dan sebanyak tujuh penerbangan sewaan khas Malindo dijangka tiba pada 3 hingga 5 April ini.

“Sebelum ini, Kementerian Luar dan Konsulat Jeneral Malaysia di Chennai telah menyelaraskan sembilan penerbangan AirAsia dan dua penerbangan Malindo Airlines membawa pulang seramai 2,361 rakyat Malaysia yang terkandas di India yang usaha itu disokong dengan sumbangan kewangan Kongres India Se-Malaysia (MIC),” katanya.

Sementara itu, seramai 310 pelajar Malaysia di Indonesia tiba di tanah air, semalam melalui beberapa penerbangan komersial dan 126 pelajar lagi dijadual tiba hari ini menaiki feri dari Batam ke Stulang Laut, Johor.

Kesemua mereka pulang ke tanah air atas inisiatif dan tanggungan sendiri, dengan kerjasama Kedutaan Besar Malaysia di Jakarta dan pejabat Konsulat sebagai pemudah cara dalam urusan dengan pihak berkuasa Indonesia dan syarikat penerbangan.

Kamarudin turut sekali lagi menegaskan sebarang keputusan untuk membawa pulang pelajar tajaan adalah tertakluk kepada situasi semasa di negara yang terjejas serta pertimbangan pihak penaja.

Selain itu, beliau berkata usaha membantu rakyat Malaysia yang terkandas di negara Timur Tengah  juga giat dilakukan melibatkan rundingan di peringkat pimpinan negara antara Malaysia dengan negara  terlibat.

“Hari ini,  Datuk Seri Hishammuddin Tun Hussein (Menteri Luar) telah menghubungi Putera Mahkota Arab Saudi merangkap Timbalan Perdana Menteri dan Menteri Pertahanan Arab Saudi Mohammad Salman,  bagi membincangkan usaha membantu membawa pulang rakyat negara ini yang terkandas di negara itu selain kebajikan rakyat Arab Saudi di Malaysia,” katanya.

Dalam  perkembangan lain, kerajaan turut menerima 1,000 unit kit ujian COVID-19 daripada Brunei Darussalam hari ini disampaikan Pemangku Pesuruhjaya Tinggi Brunei Darussalam ke Malaysia Pengiran Asnawi Arbi Pengiran Dato Paduka Hj Sharifuddin.

“Kerajaan Brunei Darussalam merupakan antara negara terawal yang telah menyatakan hasrat untuk membuat sumbangan kepada Malaysia dalam menangani penularan pandemik COVID-19.

Penyerahan sumbangan Brunei ini turut mempamerkan hubungan istimewa yang telah terjalin sepanjang 36 tahun hubungan diplomatik kedua-dua negara dan menunjukkan komitmen tinggi kedua-dua negara sebagai negara anggota ASEAN dalam menangani krisis COVID-19, katanya. — BERNAMA


TEGUR BUAT BISING, IBU MAUT DIPUKUL ANAK

JOHOR BAHRU: Seorang warga emas maut dipercayai dibunuh anak lelakinya selepas ditegur oleh mangsa kerana membuat bising dalam kejadian di sebuah rumah di Taman Temiang, dekat Muar, malam tadi.

Ketua Polis Daerah Muar ACP Raiz Mukhliz Azman Aziz berkata dalam kejadian 8.20 malam itu, wanita yang berusia 73 tahun tersebut mengalami kecederaan parah di bahagian kepala serta leher kerana dipercayai dipukul oleh anaknya yang berusia 47 tahun dengan menggunakan senjata tajam.

“Mangsa terbunuh di tempat kejadian iaitu di rumah mereka selepas mengalami kecederaan parah di bahagian kepala serta leher.

“Kejadian berlaku dipercayai akibat tindakan mangsa menegur anaknya itu kerana membuat bising yang menyebabkannya mengamuk dan memukul kepala mangsa dengan menggunakan senjata tajam,” katanya dalam satu kenyataan, hari ini.

Raiz Mukhliz berkata pihaknya turut merampas sebilah pisau dapur dan kapak yang disyaki digunakan lelaki terbabit dalam kejadian itu.

Kes tersebut disiasat mengikut Seksyen 302 Kanun Keseksaan dan mayat mangsa dibawa ke Hospital Pakar Sultanah Fatimah (HPSF) Muar untuk bedah siasat, katanya.

Beliau pada masa sama menasihati orang ramai agar peka serta melakukan pemantauan rapi terhadap mana-mana individu yang mengalami masalah psikiatri seumpama itu, supaya tidak mendatangkan bahaya kepada nyawa, harta, individu lain, ahli keluarga serta keselamatan awam.

Beliau berkata lelaki terbabit yang didapati mempunyai rekod psikiatri lampau, ditahan sejurus pihak polis berada di lokasi kejadian. — AlHijrah Online


EKSPORT AYAM 3.6 JUTA EKOR SEBULAN DIHENTIKAN MULAI 1 JUN – PM

KUALA LUMPUR: Eksport ayam sebanyak 3.6 juta ekor sebulan dihentikan bermula 1 Jun ini sehingga harga dan pengeluaran ayam kembali stabil, kata Perdana Menteri Datuk Seri Ismail Sabri Yaakob.

Ketetapan itu diputuskan pada mesyuarat Kabinet hari ini sebagai langkah jangka pendek kerajaan terhadap isu bekalan serta harga ayam.

Ismail Sabri berkata selain itu kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.

Turut diputuskan adalah memansuhkan Permit Import (AP) ayam termasuk ayam bulat dan keratan ayam bertujuan meningkatkan peluang penglibatan pengimport untuk menyediakan lebih banyak sumber bekalan dan mempermudahkan proses tuntutan subsidi oleh pengeluar ayam.

Sebagai langkah jangka pendek mesyuarat Kabinet hari ini juga membuat ketetapan menambah dan mengiktiraf loji sembelihan di luar negara bagi meningkatkan pengeluaran bekalan ayam, kata Perdana Menteri dalam kenyataan hari ini.

“Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar. Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada Jun.

“Jika didapati wujud kesepakatan kartel itu, kerajaan akan mengambil tindakan undang-undang terhadap mereka,” katanya.

Perdana Menteri berkata kerajaan dalam masa sama akan mengurangkan peranan orang tengah yang memanipulasi bekalan dan harga serta akan memperkenalkan semula jihad memerangi orang tengah yang diperkenalkan pada 2014 dan Pertubuhan Peladang Kebangsaan (NAFAS) diberi peranan untuk mengetuai jihad itu.

Mengenai pandangan jemaah menteri berhubung penanaman jagung dan hampas isirung kelapa sawit (PKC) untuk menjadi alternatif kepada makanan ayam, Ismail Sabri berkata MAFI dan Kementerian Perdagangan Dalam Negeri dan Hal Ehwal Pengguna diminta membentangkan pelan dalam masa terdekat bagi penanaman jagung dan sebagainya.

Ismail Sabri berkata selain itu Syarikat Berkaitan Kerajaan (GLC), agensi kerajaan, Pertubuhan Peladang dan Koperasi turut digalak untuk terlibat dalam penternakan ayam dan kerajaan akan mengkaji bantuan kepada mereka yang terlibat.

Perdana Menteri berkata kerajaan kesal dan kecewa terhadap tindakan beberapa syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.

Beliau berkata pada masa ini harga siling ayam standard ditetapkan pada harga RM8.90 sekilogram dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Feb lepas.

“Bagaimanapun pihak kerajaan mendapati (ada) beberapa syarikat besar yang tidak berminat untuk memohon subsidi dan mahu kerajaan membiarkan harga ayam ditentukan sendiri oleh pasaran. Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.

Ismail Sabri berkata bagi membolehkan tindakan perundangan diambil, Peguam Negara Tan Sri Idrus Harun turut dipanggil pada mesyuarat Kabinet hari ini dan menasihati Kabinet untuk mengguna pakai Akta Kawalan Bekalan 1961 (Akta 122) jika terdapat aktiviti menyorok, menyimpan atau unsur-unsur sabotaj terhadap bekalan ayam, selain lesen mereka juga boleh dibatalkan serta merta.

Selain itu Perdana Menteri berkata MAFI dan KPDNHEP diminta melakukan pemantauan dan pemeriksaan serta mengambil tindakan tegas terhadap pihak yang melanggar Akta Kawalan Bekalan 1961 dan (Peraturan-Peraturan Kawalan Bekalan 1974).

Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974) memperuntukkan denda sehingga RM1 juta atau penjara tidak lebih tiga tahun atau kedua-duanya sekali bagi individu dan denda sehingga RM2 juta bagi perbadanan atau syarikat.

“Saya ingin menegaskan bahawa kerajaan tidak akan berkompromi dengan mana-mana pihak yang cuba menjejaskan kehidupan rakyat.

“Sehubungan itu, saya memohon agar Keluarga Malaysia menyokong tindakan yang dilakukan oleh pihak kerajaan ini demi menjaga kepentingan rakyat yang terhimpit dengan peningkatan harga dan kos sara hidup serta kekurangan bekalan,” katanya.–AlHijrah Online